Mati ketika berehat atau mati ketika bekerja?

JIKA diberi hanya dua pilihan; untuk mati ketika bekerja melakukan amal soleh, dakwah, amar makruf nahi mungkar dan sebagainya atau mati ketika berehat, pilihlah mati ketika bekerja, kerana ia lebih mulia.

Tetapi pilihan terbaik bagi kehidupan jika mampu dicapai adalah imbangan antara kepenatan bekerja disenggangi kerehatan untuk mencari tenaga agar mampu terus bekerja selama yang boleh. Inilah kebijaksanaan dalam mengurus hidup.

2. Allah memerintahkan manusia bekerja di dalam firmannya:

وَقُلِ ٱعْمَلُواْ فَسَيَرَى ٱللَّهُ عَمَلَكُمْ وَرَسُولُهُۥ وَٱلْمُؤْمِنُونَ ۖ وَسَتُرَدُّونَ إِلَىٰ عَٰلِمِ ٱلْغَيْبِ وَٱلشَّهَٰدَةِ فَيُنَبِّئُكُم بِمَا كُنتُمْ تَعْمَلُونَ
“Dan katakanlah (wahai Muhammad): Bekerjalah kamu (akan segala yang diperintahkan), maka Allah dan RasulNya serta orang-orang yang beriman akan melihat apa yang kamu kerjakan; dan kamu akan dikembalikan kepada (Allah) Yang Mengetahui perkara-perkara yang ghaib dan yang nyata, kemudian Ia menerangkan kepada kamu apa yang kamu telah kerjakan”.
(At-Taubah: 105)

Manakala Rasulullah ﷺ memerintahkan agar manusia seimbangkan dengan kerehatan di dalam sabdanya:

والذي نفسي بيده إن لو تدومون على ما تكونون عندي وفي الذكر لصافحتكم الملائكة على فرشكم وفي طرقكم ولكن يا حنظلة ساعة وساعة
“Demi yang jiwaku berada di tanganNya, jika kamu berterusan sebagaimana kamu berada di sisiku dan sentiasa berzikir, nescaya kamu akan disapa oleh para malaikat di pembaringan dan di jalanmu. Tetapi wahai Hanzalah, sedetik (untuk bekerja) dan sedetik (untuk kerehatan diri).”
(Riwayat Muslim)

Maka, ambillah keduanya sebagai arahan dari Allah.

3. Bekerja dan berehat, jika dilakukan dengan betul, kedua-duanya adalah ibadah kepada Allah. Jika dilakukan dengan kaedah yang salah, kedua-duanya jadi maksiat kepada Allah.

Kaedah yang paling asas, kerehatan itu ada kaitan dengan kerja. Kerehatan disusun agar kualiti kerja makin baik di masa akan datang dan bukan sebaliknya.

Jika kerehatan kita menambah buruk kualiti kerja di masa mendatang, maka kita tertipu dengan kerehatan itu. Muhasabahlah diri sebaiknya dan betulkan semula susunan hidup.

4. Gunalah tenaga dan rehat dengan berhemah.

Tenaga ada jumlahnya yang akan habis dengan penggunaan. Tenaga yang Allah beri, jika sepatutnya habis dalam masa 60 tahun, tetapi digunakan tanpa dirancang, mungkin akan habis dalam masa 30 tahun. Maka berbakilah 30 tahun seterusnya tanpa tenaga dan semangat.

Kerehatan juga ada jumlahnya. Jika digunakan dalam kadarnya, kerehatan akan jadi nikmat. Tetapi jika dilakukan berlebihan dari kadarnya, kerehatan akan jadi beban. Di situlah kita selalu melihat orang kepenatan kerana tidak ada kerja.

Ya Allah, terimalah amal kami dan rehat kami. Moga Engkau ampunkan segala kecuaian selama ini dan memberi peluang untuk terus mencari rahmat dan redha Mu dalam hidup yang masih berbaki.
Salam Jumaat Mubarakah.

Ustaz Muhammad Fauzi Asmuni
Presiden ISMA
7 Mei 2021


Malaysia iktiraf sijil vaksinasi Vietnam: PM

Oleh Suriyati Ahmad Sidek

HANOI, 19 Syaaban 1443H, Selasa –  Malaysia bersetuju mengiktiraf sijil vaksinasi Vietnam selepas mengambil kira bahawa negara itu turut menggunakan jenis-jenis vaksin diluluskan Pertubuhan Kesihatan Sedunia (WHO), bagi meningkatkan aktiviti pelancongan dalam kerjasama pasca pandemik COVID-19 kedua-dua negara.

Perdana Menteri, Datuk Seri Ismail Sabri Yaakob berkata, Vietnam membuka sempadan antarabangsanya  pada 15 Mac lepas, manakala Malaysia juga telah membuat keputusan untuk membuka sempadannya kepada kunjungan pelawat antarabangsa bermula 1 April ini.

Katanya, dalam lawatan rasminya ke Vietnam, beliau turut mengutarakan beberapa inisiatif kerjasama baharu, di samping meningkatkan kerjasama sedia ada ke tahap yang lebih tinggi.

“Pertamanya mengenai pengiktirafan sijil vaksinasi COVID-19 secara timbal balas. Vietnam telah pun mengiktiraf sijil vaksinasi Malaysia sebelum ini (Ogos 2021), dan semasa pertemuan saya dengan Perdana Menteri Vietnam (Pham Minh Chinh) saya memaklumkan bahawa Malaysia bersetuju untuk mengiktiraf sijil vaksinasi Vietnam,” katanya.

Bercakap kepada kumpulan media Malaysia di sini selepas mengakhiri lawatan rasmi dua hari di Vietnam, semalam, katanya beliau turut mencadangkan supaya kedua-dua negara memuktamadkan proses integrasi aplikasi MySejahtera Malaysia dengan PC COVID Vietnam.

“Jadi dengan integrasi kedua-dua ‘apps’ ini, ia akan memudahkan perjalanan terutama yang melibatkan pintu masuk kedua-dua negara. Ini bermakna rakyat Vietnam boleh guna apps mereka untuk memasuki negara kita dan kita juga boleh guna MySejahtera di Vietnam.

“Ini akan memudahkan, dan pastinya akan menggalakkan pelancongan kedua-dua negara,” kata beliau, yang menyifatkan lawatan rasmi sulungnya ke negara itu berjaya meningkatkan kerjasama dua hala dalam pelbagai bidang antaranya, ekonomi, pelaburan dan pelancongan.

Mengenai hubungan dua hala, Perdana Menteri berkata dalam usaha meningkatkan Perkongsian Strategik Malaysia-Vietnam, beliau menggariskan pendekatan yang menyeluruh dalam hubungan di antara kedua-dua negara, baik di peringkat kerajaan dengan kerajaan, mahupun di peringkat masyarakat perniagaan, dan juga hubungan rakyat dengan rakyat.

Beliau berkata, semasa pertemuan dan perbincangannya dengan empat pemimpin Vietnam, jelas sekali mereka, seperti Malaysia, sangat komited untuk terus melaksanakan kerjasama yang terangkum dan komprehensif di bawah Pelan Tindakan (POA) 2021-2025 Pelaksanaan Perkongsian Strategik Malaysia– Vietnam.

Katanya, pada 2023, Malaysia dan Vietnam akan meraikan Jubli Emas, iaitu ulang tahun ke-50 hubungan diplomatik antara kedua negara, sehubungan itu beliau telah mencadangkan supaya kedua-dua negara menganjurkan program-program sesuai sebagai memperingati detik bersejarah itu.

“Saya turut mencadangkan pertukaran lawatan peringkat tertinggi sempena sambutan ulang tahun itu. Ia akan dimulai dengan Lawatan Negara Presiden Vietnam Nguyen Xuan Phuc  ke Malaysia dalam tahun ini,” katanya dan menambah pendekatan serta cadangan-cadangannya disambut baik oleh pemimpin-pemimpin Vietnam.

Ismail Sabri turut bersyukur dan berasa amat gembira kerana berpeluang mengadakan lawatan rasmi ke Vietnam, dan beliau menyifatkan kunjungannya ke negara itu pastinya mampu merapatkan hubungan diplomatik, negara dengan negara, dan rakyat dengan rakyat.

Semalam, Perdana Menteri dan delegasi Malaysia membuat kunjungan hormat ke atas Phuc di Istana Presiden diikuti kunjungan hormat ke atas Setiausaha Agung Parti Komunis Vietnam (CPV) Nguyen Phu Trong, di Ibu pejabat CPV dan juga ke atas Pengerusi Dewan Rakyat Vuong Dinh Hue, di Bangunan Dewan Rakyat di sini.

Sebelum itu, Perdana Menteri disambut dengan hamparan permaidani merah dan diberikan sambutan rasmi sebaik tiba di perkarangan Istana Presiden dan ketibaan beliau disambut oleh rakan sejawatnya, Chinh.

Dalam semua pertemuan itu, Ismail Sabri menggunakan sepenuhnya bahasa kebangsaan yang kemudiannya diterjemah ke dalam Bahasa Inggeris.

Turut hadir pada pertemuan itu ialah Menteri Luar Datuk Seri Saifuddin Abdullah, Menteri Kanan Perdagangan Antarabangsa dan Industri, Datuk Seri Mohamed Azmin Ali, Peguam Negara Tan Sri Idrus Harun dan pegawai-pegawai kanan.

Kunjungan sulung Perdana Menteri ke Vietnam ini adalah atas undangan Chinh, dan Ismail Sabri yang tiba di sini Ahad, dijadualkan berlepas pulang ke Kuala Lumpur tengah hari ini. – Bernama


Hadapi PRU15: Negara perlukan kepimpinan baharu

SELEPAS PH menang dalam PRU14, rakyat menaruh harapan besar negara akan berubah dari politik kleptokrat ke politik demokrat.

2. Namun, tidak tahu di mana salahnya, selepas PRU14, bukan politik demokrat yang kita dapat, tetapi politik yang terencat.

3. Sejak 2018, kita telah mempunyai tiga PM. Dengan tiga PM ini, apa yang dapat dilihat ialah ekonomi negara tidak terurus baik, rasuah berleluasa, kos barangan menaik, peluang pekerjaan terbatas, pengangguran rakyat meningkat, nilai ringgit merudum, bilangan menteri bertambah dan hutang negara membengkak.

4. Sejak 2018, kita telah mempunyai empat PRN Sabah, Melaka, Sarawak dan Johor. Semua ni dilakukan dalam keadaan COVID-19 masih mengganas kerana kegilaan kuasa.

5. Dalam kempen, kita melihat isu yang sama dimainkan—perkauman, penyelewengan dan janji kestabilan. Hidangannya menu lama.

6. Dari segi pelaksanaan pilihan raya, SPR masih belum meyakinkan bertindak sebagai sebuah badan yang bebas dan adil. SOP pilihan rayanya masih banyak ruang yang perlu diperbaiki.

7. Pertanyaannya, selepas empat PRN, semakin majukah empat negeri tersebut? Dalam konteks negara pula, semakin stabilkah politik kita? Semakin yakinkah pelabur kepada negara kita? Semakin perlukah kita kepada PRU15 dipercepatkan?

8. Saya pesimis untuk memberikan jawapan positif kepada semua pertanyaan di atas. Pada hemat saya, politik negara tidak akan stabil selagi pemimpin parti sekarang masih lagi sebagai aktor utamanya.

9. Oleh itu, sampai masanya pemimpin lama melepaskan teraju kepada kepimpinan baharu. Bukan mereka tidak hebat, tetapi tuntutan sekarang tidak sesuai lagi dengan gaya kepemimpinan mereka.

10. Khusus untuk Tun, DSAI, TSMY, DSNR, DZH, TGHH, LGE, MS—lepaslah teraju parti kepada pemimpin baharu. Jika mahu kekal dalam politik dan masih sayangkan parti masing-masing, jadilah pengerusi parti atau ketua umum sahaja. Biar urusan operasi harian parti diuruskan oleh orang baharu.

11. Lakukan ini sebagai jasa bakti kepada negara. Negara perlu bergerak cepat ke depan dan ini memerlukan tenaga dan idea baharu untuk menggerakkannya. Politik Malaysia perlu disuburkan. Kita perlukan kesegaran.

Prof Datuk Dr Mohammad Agus Yusoff
Penganalisis politik

Artikel ini telah disiarkan terlebih dahulu di Facebook penulis.


Dalam seminggu, sudah 4 kali rejim Zionis ceroboh Masjid al-Aqsa

BAITULMAQDIS, 17 Ramadan 1443H, Selasa – Rejim negara pengganas Israel menyerbu Masjid al-Aqsa dan mengusir jemaah Palestin bagi membenarkan kemasukan peneroka haram untuk menandakan perayaan Paskah Yahudi.

Sebilangan besar pegawai dikerahkan di halaman kompleks masjid awal pagi tadi, memaksa penduduk Palestin keluar dan menutup pintu dewan solat bersama jemaah di dalamnya.

Selain itu, tentera Israel turut melepaskan gas pemedih mata ke arah surau utama Qibli dan secara paksa mengusir beberapa wanita dari sekitarnya bagi memastikan laluan untuk peneroka masuk.

Dikawal oleh pegawai bersenjata lengkap, beberapa kumpulan sekitar 40 peneroka kemudian menyerbu al-Aqsa melalui Pintu Mughrabi, melawat halaman dan sembahyang di sebelah timur kompleks itu.

Aktivis dan kumpulan peneroka berhaluan kanan Israel sebelum ini mengumumkan hasrat untuk menyerbu al-Aqsa minggu ini secara beramai-ramai, bermula dari Ahad bagi meraikan Paskah.

Tentera Israel juga menyediakan pusat pemeriksaan di sekitar Kota Lama Baitulmaqdis dan jalan menuju ke pintu Masjid al-Aqsa.

Rakyat Palestin dihalang daripada memasuki masjid untuk menunaikan solat Subuh bahkan ada yang diserang oleh tentera Israel berhampiran tanah perkuburan Yusufiya, beberapa meter dari al-Aqsa.

Serangan pada Selasa menandakan serangan keempat oleh tentera Israel di Masjid al-Aqsa sejak permulaan bulan suci Ramadan pada 2 April lalu.

Ratusan rakyat Palestin telah ditahan dan cedera dalam tindakan keras itu, termasuk kakitangan perubatan dan wartawan. – Agensi


Kuasa dominan masih kuat jika parti Melayu sepakat

Oleh Siti Hafidah Abd Ghaffar

BANGI, 20 Rejab 1442H, Khamis – Kuasa dominan Melayu masih kuat dan boleh dipertahankan sekiranya parti-parti Melayu ‘sanggup’ bersatu dan bersepakat.

Malangnya, kerana tamakkan kuasa dan harta, ditambah dengan sikap ego yang melampau, mereka sanggup bekerjasama dengan parti-parti rasis Cina – walaupun menjadi keldai kepada parti berkenaan.

Tanpa menyebut pihak yang dimaksudkannya, pemerhati politik, Ustaz Sharipudin Abdul Kadir berkata, kelompok ini akan sanggup bekerjasama dengan parti-parti rasis demi kemenangan palsu mereka.

“Kekayaan dan kemewahan sudah mereka miliki. Mereka perlu kuasa lagi untuk tambah kekayaan dan suburkan lagi keegoan bila kekal sebagai pemimpin walaupun menjadi keldai kepada parti-parti rasis.

“Inilah hakikat sebahagian pemimpin parti Melayu yang ada. Walhal, bangsa Melayu sedang berhadapan dengan krisis kepimpinan yang parah.

“Tiada jalan yang selamat krisis kepimpinan negara melainkan dinyahkan kumpulan ini dari kepimpinan negara dan diganti dengan barisan kepimpinan baru yang beriman dan bertakwa kepada Allah,” katanya dalam kenyataan, hari ini.

Pada masa sama, beliau menegaskan bahawa orang Melayu tidak ketandusan barisan kepimpinan cuma mereka tidak berpeluang untuk memimpin kerana pemimpin parti Melayu yang ada masih tamak dengan kuasa.


UNRWA-UNICEF perbaharui perjanjian bantu pelarian Palestin

GENEVA, 23 Jamadilakhir 1443H, Rabu – Agensi Kerja dan Bantuan Pelarian Palestin (UNRWA) dan Tabung Kanak-Kanak Pertubuhan Bangsa-Bangsa Bersatu (UNICEF) memperbaharui perjanjian untuk memberi komitmen kepada pelarian Palestin, termasuk di beberapa wilayah bergolak.

Kedua-dua agensi PBB itu dalam satu kenyataan bersama berkata, sokongan itu khusus kepada kanak-kanak, wanita dan remaja pelarian Palestin di negara berkenaan, termasuk di Jordan, Lubnan serta Syria.

Timbalan Pesuruhjaya Agung UNRWA, Leni Stenseth berkata, kerjasama itu memfokuskan perlindungan kanak-kanak dan sosial, pendidikan, kesihatan, advokasi serta persediaan kecemasan.

“Bekerjasama atas usaha ini akan menambah baik dan meningkatkan jenis sokongan serta advokasi yang diperoleh pelarian Palestin.

“UNRWA percaya gabungan perlindungan, kesihatan, pendidikan dan advokasi dapat mengurangkan kesan konflik dan keganasan terhadap kanak-kanak serta menyumbang kepada kesejahteraan mereka,” katanya.

UNRWA dan UNICEF berkata, kedua-dua agensi terbabit akan menjalankan kajian, analisis situasi wanita serta kanak-kanak dan menyelidik perubahan sosial melalui norma jantina dan amalan yang berbahaya.

Kerjasama itu sekali gus meningkatkan penyelarasan kemanusiaan termasuk ketika krisis, selain meningkatkan kapasiti menganalisis risiko dan kesediaan untuk mengurangkan krisis.

Pengarah Serantau UNICEF untuk Timur Tengah dan Afrika Utara, Ted Chaiban mengakui berbesar hati dengan komitmen membantu pelarian Palestin melalui perjanjian ini.

“UNICEF dan UNRWA telah bekerjasama selama beberapa dekad.

“Dengan perjanjian ini, kami akan terus memajukan program untuk kanak-kanak, menyediakan bantuan teknikal, meningkatkan sokongan dan pembelajaran digital, pemberian vaksin COVID-19 dan advokasi hak kanak-kanak,” katanya .-  Agensi


Meski terdesak musim COVID-19, jangan pinjam Ah Long!

Oleh Fazleen Safina

BANGI, 6 Jamadilakhir 1442H, Selasa – Rakyat kini sekali berhadapan dengan gelombang COVID-19 apabila Perintah Kawalan Pergerakan (PKP) dilaksanakan semula selama dua minggu, yang akan berakhir 26 Januari depan.

Bagaimanapun, ramai pakar menjangkakan perintah PKP akan diteruskan kerana kes jangkitan coronavirus terus meningkat sehingga ada mencecah 4,000 kes sehari.

Situasi itu pastinya memberi kesan kepada ekonomi rakyat – yang kebanyakan tergolong dalam kelompok B40.

Serentak itu, Persatuan Pengguna Islam Malaysia (PPIM) mengingatkan rakyat supaya tidak terjebak dengan pinjaman wang tanpa lesen atau Ah Long – sekalipun mengalami masalah kewangan yang teruk.

Pengerusinya, Datuk Nadzim Johan tidak menolak kemungkinan ada individu yang akan terjebak dengan pinjaman Ah long kerana ketika ini ramai yang menghadapi krisis kewangan akibat pandemik COVID-19.

“Akan ada segelintir individu bertindak meminjam wang daripada Ah Long, atas desakan kewangan ketika sekatan dilakukan.

“Kepada mereka yang berniaga, perlu elakkan daripada Ah Long kerana ia sememangnya tidak membantu. Jadi, cari kaedah lain untuk kurangkan perbelanjaan,” sarannya.

Semalam, sebanyak 3,306 kes baharu positif direkodkan, menjadikan jumlah keseluruhan penularan wabak itu bertambah kepada 161,740 kes dengan kebolehjangkitan 38,791 kes.


PN tak berwibawa, Bersatu masih warisi kerosakan UMNO

Oleh Athirah Huda Zalhe

BANGI, 23 Rabiulakhir 1444H, Jumaat – Meskipun dilihat ‘seteru’ kepada UMNO, Parti Pribumi Bersatu Malaysia (Bersatu) masih mewarisi segala kerosakan dan keburukan yang terdapat pada parti tertua itu.

Hakikatnya, kedua-dua parti itu tiada beza, lebih-lebih lagi Bersatu hanyalah pecahan daripada UMNO.

Atas sebab itu, Perikatan Nasional (PN) – yang dianggotai Bersatu, PAS dan Gerakan – bukanlah gabungan politik yang berwibawa untuk dijadikan pilihan pengundi pada Pilihan Raya Umum Ke-15 (PRU15), esok.

Pemerhati politik, Mohd Luttfi Abd Khalid mendakwa, bukan hanya pada Bersatu, terdapat banyak lagi faktor lain membabitkan parti komponennya yang patut dijadikan asas penolakan terhadap PN.

“Contoh yang paling ketara ialah isu dan pendakwaan kes-kes rasuah yang melibatkan pimpinan utama Bersatu yang masih berjalan.

“Rakyat tentu tertanya, kenapa mesti bekerjasama dengan parti yang pemimpinnya terlibat dengan rasuah,” soalnya kepada Ismaweb.net, hari ini.

Selain itu, Mohd Luttfi mendakwa, pendirian tidak konsisten dan berprinsip PAS dalam membentuk kerjasama politik (tahaluf siyasi) juga menjadi antara faktor untuk pengundi tidak memilih parti berkenaan.

Beliau berkata, sejarah PAS bersama DAP sebelum ini telah memecah-belahkan kesatuan dan kesepakatan umat, meskipun kerjasama itu mendapat bantahan daripada umat Islam.

“Bagaimanapun, kita merasa amat terkejut apabila PAS kemudiannya menjalinkan hubungan mesra bersama parti Gerakan, yang merupakan salah satu parti komponen PN.

“Gerakan, parti cauvinis Cina, selama menjadi parti komponen Barisan Nasional (BN) tidak ada bezanya dengan rakan sejawatnya, DAP dari segi agenda, nilai, matlamat dan objektif mereka,” katanya.

Beliau menegaskan, mudarat kerjasama dengan Gerakan tidak jauh beza ketika parti itu bertahaluf siyasi bersama DAP dahulu.

“Gerakan dan DAP (termasuk MCA) adalah saudara kembar, dan kedua-duanya dipuji dan dikuduskan oleh ahli-ahli dan penyokong PAS, sedangkan track record parti-parti tersebut tidak pernah memberi kemaslahatan kepada umat Islam dan bangsa Melayu.

“Pernahkah parti Gerakan memperjuangkan kepentingan umat Islam dan bangsa Melayu di Parlimen? Demikian juga kenyataan yang bercanggah sesama parti komponen PN mengenai kemungkinan kerjasama dengan BN selepas PRU15,” katanya.

Tidak hanya Gerakan, beliau berkata, dua lagi parti politik besar yang menjadi komponen PN iaitu Parti Solidariti Tanah Air (STAR) dan Parti Progresif Sabah (SAPP) juga belum pernah menyatakan pendirian berkaitan pergolakan isu yang berlaku antara Bersatu, PAS dan Gerakan.

“Saya merasakan bahawa cukuplah tiga sebab ini untuk menjelaskan bahawa PN bukan satu pilihan yang tepat kepada rakyat dan pengundi untuk memerintah negara.

“Saya berpendapat pada PRU15 kali ini, rakyat dan para pengundi perlu membuat keputusan bijak dan luar biasa dengan menolak PN,” katanya.


MCA tuntut lebih banyak jawatan ahli majlis PBT

JOHOR BHARU, 5 Rabiulawal 1442H, Khamis – MCA mahu kerajaan negeri Johor mempertimbangkan semula jumlah wakil partinya yang dilantik sebagai Ahli Majlis di 16 pihak berkuasa tempatan (PBT) negeri itu.

Setiausaha MCA Johor, Datuk Ng Keng Heng berkata, jumlah calon parti yang diserahkan kepada kerajaan negeri sebelum ini tidak dizahirkan dalam proses pelantikan fasa kedua baru-baru ini, di mana hanya 16 dari parti itu dilantik.

Beliau mengatakan bahawa 16 Ahli Majlis dari MCA – masing-masing untuk majlis tempatan – tidak hadir pada majlis angkat sumpah pada hari Ahad lalu kerana mengikut arahan kepimpinan parti.

“Ini tidak bermaksud bahawa Ahli Majlis tidak menerima pelantikan tersebut. Ini hanya untuk memberi jalan perbincangan antara kepemimpinan negeri yang diketuai oleh Presiden parti dan Ketua MCA Johor, Datuk Seri Dr Wee Ka Siong dengan pemerintah negeri.

“Kami berharap perkara itu dapat ditangani segera sehingga lebih banyak perwakilan MCA ada dalam dewan tempatan untuk membantu masyarakat Cina di daerah masing-masing, terutama memandangkan banyak cabaran yang ditimbulkan oleh pandemik COVID-19,” kata Keng Heng dalam sidang media, semalam.

Selain itu, Keng Heng mengatakan ada kekeliruan kerana sebilangan anggota dewan yang dilantik berasal dari daerah yang berbeza, yang mungkin tidak mengetahui masalah tempatan dengan baik.

Beliau memetik contoh di mana wakil MCA bahagian Pagoh dari Muar dilantik sebagai Ahli Majlis di Majlis Daerah Tangkak, yang berada di daerah yang berbeza, sementara wakil dari bahagian MCA Sembrong dilantik sebagai Ahli Majlis di Majlis Daerah Simpang Renggam.

“Kami berharap dapat melihat beberapa penambahbaikan dalam pelantikan ahli majlis MCA pada kumpulan ketiga pelantikan yang akan datang,” katanya, sambil menambah bahawa 16 ahli majlis MCA yang dilantik terdiri daripada wajah baru dan bekas anggota dewan.

Bagaimanapun, The Star melaporkan, Pengerusi Jawatankuasa Perumahan dan Kerajaan Tempatan Johor, Ayub Jamil tidak dapat dihubungi untuk mendapatkan komen.


Pengalaman buruk tadbir negara asbab PAS Kelantan tolak PH

BANGI, 23 Safar 1444H, Isnin – PAS Kelantan mendukung sepenuhnya ketegasan Tan Sri Abdul Hadi Awang menolak Pakatan Harapan (PH), kerana pernah memberikan pengalaman buruk dan mimpi ngeri selama 22 bulan memerintah negara.

Ketua Penerangan PAS Negeri Kelantan, Datuk Mohd Nassuruddin Daud berkata,  kemelut dalaman PH negeri itu tidak menampakkan jalan penyelesaian tuntas sehingga menguatkan lagi sebab penolakan.

“Apa lagi yang boleh rakyat harapkan daripada PH yang merugikan umat Melayu atau Islam, sehingga pelbagai fahaman liberal masuk ke negara kita dan mencabar akidah Islam.

“PAS pastinya telah masak menempuh onak ranjau pengalaman dalam membentuk pelbagai kerjasama di antara parti politik.

“Ini termasuklah kerjasama yang bermula semenjak 1998 dengan Barisan Alternatif dan Pakatan Rakyat. Kelantan juga tidak terkecuali,” katanya dalam kenyataan, hari ini.

Beliau berkata, keadaan PH sebagai sebuah pakatan yang gagal membawa misi seimbang untuk bangsa dan agama adalah bercanggah dengan prinsip perpaduan berteraskan persefahaman antara kaum dan agama di negara ini.

“Perpaduan itu pula dilakukan mengikut acuan Allah SWT, Tuhan yang Maha Mengetahui berkenaan manusia yang diciptakan-Nya,” katanya.

Sementara itu, bercakap mengenai seruan Penyatuan Ummah, Mohd Nassuruddin berkata, ia bukan hanya mengenai ‘survival’ politik PAS, sebaliknya demi kelangsungan umat Islam yang menjadi keutamaan.

Tegasnya, setelah gema Penyatuan Ummah dibawa oleh pimpinan, sudah tentu menjadi tanggungjawab semua ahli untuk menyambut baik usaha ini.

“Pendekatan Budaya Politik Matang dan Sejahtera (BPMS), PAS bersungguh-sungguh menerajui Penyatuan Ummah.

“Membina kesedaran kepada rakyat dan Umat Islam supaya tidak terjun ke dalam jurang yang sama seperti Pilihan Raya Umum tahun 2018 yang lalu.

“Melalui Penyatuan Ummah ini juga, PAS Kelantan yakin, rakyat akan sama-sama menggalas peranan dan tanggungjawab untuk membangun negeri serta memartabatkan Islam di bumi Kelantan,” katanya.


Pertemuan dengan Agong bukan semata bincang isu PM baharu

KUALA LUMPUR, 8 Muharram 1443H, Selasa -Ketua Pembangkang, Datuk Seri Anwar Ibrahim memaklumkan, Yang di-Pertuan Agong menitahkan semua parti politik untuk bekerjasama dalam menghadapi pandemik COVID-19 serta isu ekonomi.

Presiden PKR itu berkata demikian sebaik keluar dari pintu 2, Istana Negara di sini, hari ini.

Katanya, Al-Sultan Abdullah Ri’ayatuddin Al-Mustafa Billah Shah turut bertitah supaya isu pelantikan Perdana Menteri baharu diselesaikan melalui lunas Perlembagaan.

“Semua ketua parti politik yang dijemput menghadap Tuanku telah memberikan pandangan masing-masing dan (ketua parti politik) dilihat mempunyai konsensus untuk menghentikan politik lama.

“Ia dengan cara menjurus semula ke arah membangunkan negara,” katanya menerusi status di Facebook, hari ini.

Anwar berkata, sesi menghadap ini bukan semata-mata membabitkan isu pelantikan seorang Perdana Menteri baharu.

“Al-Sultan Abdullah mahu parti politik menggagaskan satu bentuk politik baharu yang lebih aman untuk rakyat,” katanya.

Katanya, semua pemimpin parti politik hadir dalam sesi bersama Agong sebentar tadi. Turut hadir ialah Timbalan Yang di-Pertuan Agong, Sultan Nazrin Shah.

Pertemuan itu berlaku sehari selepas Tan Sri Muhyiddin Yassin mengundurkan diri sebagai Perdana Menteri, sehingga mengakhiri pemerintahan Perikatan Nasional yang berusia 17 bulan.


Sikap ‘selamatkan diri’ punca pemimpin Melayu terus membisu isu anak Loh

Oleh Zuhayati Yazid

BANGI, 30 Syaaban 1443H, Sabtu – Sikap ‘menyelamatkan diri’ berikutan keadaan semasa yang menghampiri tempoh Pilihan Raya Umum (PRU) dilihat sebagai punca pemimpin-pemimpin Melayu terus membisu dan langsung tidak mengulas mengenai isu anak-anak Loh Siew Hong.

Tidak mustahil juga, para pemimpin sebenarnya tidak begitu mengetahui isu ini.

Pengerusi Biro Politik Majlis Perundingan Melayu (MPM), Shahbudin Embun berkata, situasi berkenaan menyebabkan ahli politik tersebut lebih selesa untuk tidak memberi komen sebaliknya menyerahkan kepada kepada pertubuhan bukan kerajaan (NGO) untuk menguruskannya.

“Pemimpin-pemimpin Melayu yang membisu ini kemungkinan disebabkan mereka takut untuk memberikan pandangan yang akhirnya dijadikan bahan politik.

“Dalam keadaan sekarang, pemimpin kini dilihat lebih selesa mendiamkan diri memandangkan mereka terpaksa menjaga hati semua kaum dan agama berikutan PRU semakin hampir.

“Saya rasa sindrom membisu ini tidak bermakna mereka menyokong ataupun tidak memahami dengan isu yang berlaku dalam keadaan kes ini tetapi ini melibatkan reputasi diri,” katanya kepada Ismaweb.net.

Beliau berkata demikian sebagai mengulas mengenai kebisuan pemimpin-pemimpin Melayu melibatkan kes pencabaran pengislaman anak-anak Loh Siew Hong.

Terbaharu, ibu kepada tiga remaja, Loh Siew Hong membuat permohonan membatalkan pengislaman anak-anaknya yang ditukarkan secara sepihak oleh bekas suaminya.

Pemohonan semakan kehakiman berkenaan difailkan oleh Loh di Mahkamah Tinggi Kuala Lumpur, Jumaat lalu.

Dalam pada itu, Shahbudin berpandangan, tidak sepatutnya isu-isu kritikal melibatkan akidah anak-anak dijadikan bahan politik.

“Sangat merugikan bagi pemimpin jika mereka merasakan isu ini sebagai politik sedangkan ia adalah kes undang-undang yang perlu diperbetulkan,” tegasnya.

Bagaimanapun, Shahbudin menaruh harapan agar isu ini dapat diselesaikan mengikut cara perundangan yang tepat.


Rayuan terhadap pembebasan Muhyiddin 28 Februari

PUTRAJAYA, 11 Rabiulawal 1445H, Rabu – Mahkamah Rayuan menetapkan dua hari mulai 28 Februari tahun depan untuk mendengar rayuan pihak pendakwaan terhadap keputusan Mahkamah Tinggi yang melepas dan membebaskan Tan Sri Muhyiddin Yassin daripada empat pertuduhan menyalah guna kuasa melibatkan RM232.5 juta berkaitan projek Jana Wibawa.

Pengurusan kes di hadapan Timbalan Pendaftar Mahkamah Rayuan Mohd Khairi Haron hari ini menetapkan 28 dan 29 Februari untuk mendengar rayuan pihak pendakwaan itu.

Ini disahkan Timbalan Pendakwa Raya, Datuk Wan Shaharuddin Wan Ladin dan peguam Chetan Jethwani yang mewakili Muhyiddin, ketika dihubungi Bernama.

Sementara itu, Wan Shaharuddin berkata, Mahkamah Sesyen telah menetapkan 29 November untuk mendengar rayuan pihak pendakwaan bagi mendapatkan perintah penangguhan sementara prosiding bagi tiga lagi pertuduhan dihadapi bekas perdana menteri itu di bawah Seksyen 4(1) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 (AMLATFPUAA) sementara selesai rayuan di Mahkamah Rayuan.

Pada 15 Ogos lepas, hakim Mahkamah Tinggi Datuk Muhammad Jamil Hussin membenarkan permohonan Muhyiddin untuk membatalkan empat pertuduhan selepas beliau memutuskan pertuduhan itu kabur dan tidak berasas. Beliau kemudiannya melepas dan membebaskan Muhyiddin.

Pihak pendakwaan kemudian memfailkan notis rayuannya pada hari yang sama.

Muhyiddin, 76, didakwa menggunakan kedudukannya sebagai Perdana Menteri ketika itu dan presiden Bersatu untuk mendapatkan suapan daripada tiga syarikat iaitu Bukhary Equity Sdn Bhd, Nepturis Sdn Bhd dan Mamfor Sdn Bhd, dan juga daripada Datuk Azman Yusoff, untuk parti itu.

Beliau didakwa melakukan perbuatan itu di Pejabat Perdana Menteri, Bangunan Perdana Putra, Pusat Pentadbiran Kerajaan Persekutuan di Putrajaya antara 1 Mac 2020 dan 20 Ogos 2021.

Selain empat pertuduhan itu, Muhyiddin juga menghadapi dua pertuduhan menerima hasil daripada aktiviti menyalahi undang-undang berjumlah RM195 juta daripada Bukhary Equity yang didepositkan ke dalam akaun CIMB Bank Bersatu.

Perbuatan itu didakwa dilakukan di CIMB Bank Cawangan Menara KL, Jalan Stesen Sentral, di sini, antara 25 Feb dan 16 Julai 2021, dan antara 8 Feb dan 8 Julai 2022.

Beliau juga didakwa atas satu pertuduhan menerima dana RM5 juta, daripada Bukhary Equity Sdn Bhd yang merupakan hasil daripada aktiviti menyalahi undang-undang di cawangan Ambank Amcorp Mall di Jalan Persiaran Barat, Petaling Jaya, Selangor pada 7 Jan tahun lepas. Dana itu didakwa dikreditkan ke dalam akaun parti di Ambank.

Dalam permohonan untuk perintah penangguhan, pihak pendakwaan berkata terdapat alasan yang kukuh untuk mewajarkan prosiding di Mahkamah Sesyen ditangguhkan.

Pihak pendakwaan berkata jika prosiding di Mahkamah Sesyen dibenar diteruskan, rayuannya (pendakwaan) akan menjadi tidak jelas jika terdapat sebarang permohonan interlokutori difailkan untuk mengetepikan tiga pertuduhan lain yang berkaitan dengan empat pertuduhan itu.

Pihak pendakwaan juga berhujah bahawa Muhyiddin tidak akan diprejudis sekiranya Mahkamah Sesyen mengekalkan status quo sehingga rayuan pihak pendakwaan diputuskan oleh Mahkamah Rayuan.- Bernama


Kelantan beri RM1,500 kepada waris B40 urus jenazah COVID-19

BANGI, 2 Muharram 1443H, Rabu – Kerajaan negeri Kelantan bersetuju untuk memperuntukkan sebanyak RM1,500 kepada waris yang kehilangan ahli keluarga akibat COVID-19 untuk pengurusan jenazah.

Menteri Besar, Datuk Ahmad Yakob berkata, sumbangan peruntukan itu dikhususkan kepada waris mangsa kategori B40 yang akan diberikan bermula 15 Ogos ini.

Beliau berkata, peruntukan itu adalah keprihatinan kerajaan negeri terhadap bebanan waris yang kehilangan ahli keluarga mereka akibat jangkitan COVID-19.

“Rakyat Kelantan diseru untuk meningkatkan tahap kawalan kendiri dan sentiasa mematuhi SOP.

“Jabatan Kesihatan Negeri Kelantan melaporkan Kelantan masih mencatatkan bilangan kes yang tinggi dengan varian Delta sudah berada dalam komuniti.

“Varian ini sangat mudah berjangkit berbanding semua varian lain dan menyebabkan bilangan kes harian COVID-19 mencatat angka yang tinggi dalam kalangan berisiko terutama penghidap penyakit kronik serta kanak-kanak,” katanya dalam kenyataan, hari ini.

Pada masa sama, Ahmad Yakob memaklumkan bahawa kerajaan negeri juga bersetuju meluluskan pemberian elaun tambahan kepada imam tua dan imam muda sebanyak RM150, sementara bilal RM50.

“Jumlah keseluruhan elaun yang diterima bagi imam tua adalah RM1,850 dan RM1,350 bagi imam muda bagi masjid mukim kategori ‘A’.

“Manakala bilal menerima jumlah keseluruhan sebanyak RM800. Pembayaran elaun tambahan melibatkan 587 kategori masjid mukim ‘A’ besar dan kecil seluruh negeri Kelantan berkuat kuasa mulai Julai 2021,” katanya.


Syor perkenal sistem tol tanpa palang

KUALA LUMPUR, 23 Jamadilakhir 1443H, Rabu –  Pelaksanaan teknologi Identifikasi Frekuensi Radio (RFID) bagi pembayaran tol di Lebuhraya Utara-Selatan yang bermula pada 15 Januari lepas mengharu-birukan pengguna apabila mereka terperangkap dalam kesesakan teruk di plaza tol yang berkenaan.

Semuanya gara-gara RFID tidak lancar seperti yang diharapkan, ditambah tindakan operator lebuh raya PLUS Malaysia Berhad menukar sebahagian besar lorong SmartTAG kepada RFID sedangkan majoriti pengguna masih kekal dengan peranti itu.

Susulan itu, pengguna mula mempertikaikan rasional PLUS menggunakan teknologi data digital RFID yang dianggap menyusahkan kerana kebanyakan pengguna “tersangkut” disebabkan  pelekat RFID mereka tidak boleh dikesan oleh pengimbas.

Hal itu bertentangan dengan matlamat RFID yang bertujuan mengurangkan kesesakan dan mempercepat transaksi bayaran selain tiada kos penyenggaraan dan caj tambahan untuk tambah nilai kad prabayar tol.

Cabaran yang timbul pada hari pertama pelaksanaan RFID itu juga dilihat dapat menjejaskan usaha PLUS memansuhkan kutipan tol berpalang melalui Touch ‘n Go dan SmartTAG secara berperingkat yang disasarkan menjelang 2023.

LAKSANA SISTEM TOL TANPA PALANG

Pengguna juga membangkitkan beberapa isu lain termasuk kos pemasangan pelekat RFID yang mahal, kualiti pelekat yang didakwa mereka mudah rosak selain kegagalan sistem pengesanan pelekat.

Perkara itu diakui oleh beberapa pakar kejuruteraan yang menyatakan rakyat sebenarnya bersedia menerima teknologi baharu asalkan teknologi yang diperkenalkan tersebut adalah yang terbaik dan memang memberi manfaat kepada mereka.

Kalau begitu banyak kelemahan dalam teknologi yang diperkenalkan serta tidak terlalu berbeza dengan sistem sebelum ini, sudah pasti pengguna akan mempertikaikan rasional menggantikan teknologi semasa dengan RFID, kata pensyarah kanan di Fakulti Kejuruteraan dan Alam Bina, Universiti Kebangsaan Malaysia Prof Madya Dr Sawal Hamid Md Ali.

Ditanya mengenai langkah yang boleh diambil oleh PLUS bagi menambah baik sistem kutipan tol di lebuh raya kendaliannya, beliau berkata, sistem yang lebih praktikal adalah tol tanpa palang.

“Sistem tol berpalang menyebabkan kenderaan masih perlu memperlahan ketika melalui pondok tol. Selain itu, apabila sistem tidak dapat mengesan tag atau pincang tugas, palang tidak dapat dinaikkan, sama sahaja dengan yang kerap dialami pengguna SmartTAG,” katanya kepada Bernama.

“Jika masalah SmartTAG yang pada masa ini digunakan oleh kira-kira lima juta orang  turut dihadapi oleh pengguna RFID, akan timbul persoalan apa perlunya bertukar kepada RFID,” kata beliau lagi.

Menurut Dr Sawal Hamid, Singapura merupakan negara pertama di dunia menggunakan sistem tol tanpa palang apabila memperkenalkan Electronic Road Pricing (ERP) pada 1998 yang terbukti berkesan dalam mengurangkan kesesakan trafik.

“Sistem ERP memerlukan peranti yang beroperasi dengan kuasa bateri, sama seperti SmartTAG serta mempunyai kad,  sepertimana kad ‘Touch ‘n Go’ yang mana kad ini boleh merekodkan baki duit dalam peranti tersebut,” jelasnya.

TRANSISI DAN INTEGRASI

Mengulas lanjut, beliau turut menyarankan operator melaksanakan RFID secara berperingkat bagi membolehkan pengguna lebuh raya membiasakan diri secara beransur-ansur dengan perubahan tersebut sambil pada masa sistem RFID ditambah baik.

“Lorong SmartTAG perlu dikekalkan, bukan semua tukar kepada RFID… dengan cara ini pengguna ada pilihan untuk guna Touch ‘n Go, SmartTAG atau RFID.

“… apabila penggunaan sistem RFID sudah ditambah baik, maka barulah boleh dipertimbang untuk menukar lorong SmartTAG kepada lorong RFID,’’ sarannya.

Selain itu, beliau turut menyarankan integrasi e-dompet dan Touch ’n Go bagi membolehkan pengguna menukar lorong tol dengan mudah, sama ada RFID, SmartTAG atau Touch ‘n Go.

“Sekiranya tol berpalang masih digunakan, palang perlu dinaikkan walaupun baki duit dalam e-dompet tidak mencukupi dan baki bayaran tol boleh diambil balik secara automatik semasa pengguna membuat tambah nilai kad.

“Perkara-perkara ini perlu ditambah baik bagi memastikan penggunaan sistem RFID ini mempunyai manfaat dan dapat mengatasi masalah kesesakan serta menjamin kelancaran perjalanan kenderaan,’’ katanya.

PERLU LEBIH ERGONOMIK DAN SELAMAT

Sementara itu, pensyarah kanan di Jabatan Pengurusan dan Pengajian Pengguna, Fakulti Ekologi Manusia, Universiti Putra Malaysia Dr Irwan Syah Md Yusoff berpendapat  kos pelekat atau tag RFID yang agak tinggi hingga menjadi perdebatan ramai perlu diberi perhatian serius.

Pelekat RFID yang berharga RM35 bersifat “tampal dan lekat”, sekali gus mudah terdedah kepada kerosakan.

“Konsep ‘tampal dan lekat’  memerlukan pengguna kenderaan menampal pelekat RFID pada bahagian lampu hadapan kenderaan yang boleh mendorong kecurian atau pihak tertentu merosakkan pelekat RFID (vandalisme),” katanya.

Isu harga pelekat itu turut menjadi dipertikaikan Pengerusi Persatuan Pengguna Islam Malaysia (PPIM) Datuk Nadzim Johan yang menyifatkan pelekat RFID tersebut seharusnya dijual pada harga yang lebih munasabah iaitu antara RM1 atau RM2 sahaja.

Pengerusi Majlis Tindakan Ekonomi Melayu (MTEM) Abdul Halim Husin pula menyarankan pihak berkaitan termasuk PLUS supaya menanggung sepenuhnya kos pengguna SmartTAG yang mahu beralih kepada RFID.

Sementara itu, Irwan Syah yang merupakan pakar ergonomik, keselamatan dan kesihatan pengguna serta kelestarian reka bentuk produk, turut khuatir keterdedahan kepada panas terik yang berpanjangan boleh menjejaskan keberkesanan pelekat RFID.

“Situasi seperti inilah yang boleh menyebabkan kenderaan yang melalui lorong RFID terpaksa berhenti mengejut (kerana palang tidak naik) dan menjadi penyumbang kepada kesesakan trafik yang semakin parah ketika waktu puncak dan seterusnya akan mengganggu  aspek psikologi pemandu itu sendiri,’’ katanya.

Walaupun  pada asasnya teknologi RFID yang diperkenalkan kerajaan itu adalah seiring dengan perubahan menuju ke arah negara maju berteknologi tinggi, teknologi tersebut  mestilah selamat dan relevan untuk digunakan pengguna lebuh raya, katanya.

Antaranya, pelekat RFID  perlu ditambah baik dengan mengaplikasikan kaedah mudah alih bagi membendung kehilangan pelekat sama ada akibat dicuri atau tertanggal.

“Konsep ini juga membenarkan pengguna kenderaan persendirian meletakkan pelekat RFID pada kedudukan yang mudah dikesan oleh pengimbas,  sekali gus melancarkan aliran trafik,” katanya.

Susulan rungutan yang diterima, kerajaan pada 19 Jan lepas memutuskan  supaya  pengguna lebuh raya  diberi pilihan sama ada mahu menggunakan  RFID, Touch ’n Go atau SmartTAG.

Berikutan itu, PLUS mengaktifkan semula lorong SmartTAG yang sebelum ini ditutup di 19 lorong di 16 buah plaza tol, bagi melancarkan aliran trafik  bersempena perayaan Tahun Baharu Cina yang akan disambut seminggu lagi. – Bernama


PdPR ketika pandemik mampu jadi model pendidikan lebih fleksibel

KUALA LUMPUR, 7 Jamadilakhir 1442H, Rabu – Pelaksanaan Pengajaran dan Pembelajaran di Rumah (PdPR) sewaktu tempoh pandemik COVID-19 ketika ini, boleh dijadikan model dalam mewujudkan amalan pendidikan yang lebih fleksibel.

Walaupun dibuat dalam keadaan terpaksa bagi menggantikan kaedah pembelajaran bersemuka untuk membendung penularan wabak itu, apa yang dilaksanakan boleh dijadikan panduan atau diperbaiki bagi mencari kaedah PdPR yang lebih baik pada masa hadapan, selaras dengan teknologi komunikasi masa kini.

Pensyarah Fakulti Pendidikan Universiti Malaya (UM), Rahimi Md Saad berkata, menerusi PdPR, teknologi boleh dimanfaatkan untuk memajukan lagi amalan pendidikan di negara ini.

“Jika sebelum ini kita lebih berteori dalam aspek penggunaan teknologi dalam pendidikan, namun pada waktu terdesak ini, ia menjadi suatu kaedah penting dan perlu dikuasai semua pihak, bukan sahaja pelajar,” katanya ketika dihubungi Bernama TV baru-baru ini.

Rahimi berkata, kaedah pengajaran dalam talian juga mampu meningkatkan keupayaan guru, mempelbagaikan pendekatan mengajar dengan lebih kreatif dan berkesan, agar dapat menarik murid mengikuti kelas mereka.

“Apabila dalam keadaan terdesak, guru akan melatih diri mereka memiliki kemahiran yang lebih baik, dan apabila keluar daripada situasi pandemik ini, mereka (guru) telah bersedia berdepan apa saja situasi akan datang,” katanya.

Rahimi berkata, PdPR juga menjadikan pembelajaran sepanjang hayat dapat diterapkan dengan lebih meluas dan berkesan.

Beliau berkata, literasi, penguasaan dan kemampuan e-pembelajaran juga, akan lebih meningkat sama ada dalam kalangan guru, murid-murid atau ibu bapa.

“Ia (PdPR) akan jadikan mereka berkemampuan dari segi learning discovery, pembelajaran kendiri, dan mampu mengakses sendiri sumber-sumber pengetahuan dalam internet, yang dahulunya (ilmu) dilihat terhad, hanya daripada guru, buku teks dan buku rujukan di perpustakaan,” katanya.

Beliau berkata, PdPR juga secara tidak langsung mampu meningkatkan pengetahuan dan kecaknaan ibu bapa berkaitan teknologi.

“Secara tidak langsung mereka boleh kenal apa kaedah yang perlu digunakan, penggunaan peranti apa, tablet, komputer riba, telefon bimbit, platform ‘Zoom’, ‘Google Meet’, ‘Google Classroom’ juga akan menjadi lebih meluas dalam kalangan ibu bapa,’’ katanya.

Sesi persekolahan 2021 yang bermula hari ini, menyaksikan murid sekolah rendah dan pelajar Tingkatan 1 hingga Tingkatan 5 di sekolah menengah, mengikuti pembelajaran melalui kaedah PdPR mengikut kesesuaian guru dan murid.

Sesi persekolahan secara bersemuka hanya membabitkan calon yang akan menduduki peperiksaan utama bagi 2020.

Ini seiring dengan Perintah Kawalan Pergerakan (PKP) yang kembali dilaksanakan kerajaan susulan peningkatan kes COVID-19. – Bernama


Jawatankuasa khas tangani sindiket penipuan kerja ditubuhkan

PUTRAJAYA, 26 Safar 1444H, Khamis – Mesyuarat jemaah menteri pada Rabu bersetuju menubuhkan jawatankuasa khas bagi menangani kes-kes sindiket penipuan pekerjaan melibatkan rakyat Malaysia.

Menteri Luar Datuk Seri Saifuddin Abdullah dalam kenyataan hari ini berkata jawatankuasa berkenaan akan dianggotai pelbagai agensi kerajaan dan dipengerusikan oleh beliau sendiri.

“Saya juga telah mengarahkan Ketua Setiausaha Kementerian Luar untuk mengadakan mesyuarat bersama agensi-agensi berkenaan pada 22 Sept (hari ini),” katanya.

Saifuddin yang kini berada di New York bersempena Sesi ke-77 Perhimpunan Agung Pertubuhan Bangsa-Bangsa Bersatu, menzahirkan penghargaan kepada Perdana Menteri Datuk Seri Ismail Sabri Yaakob dan Menteri di Jabatan Perdana Menteri yang sedang memangku tugas Menteri Luar Datuk Dr Abdul Latiff Ahmad serta seluruh jemaah menteri yang meneliti dan membincangkan isu berkenaan.

Pada Isnin, beliau mempengerusikan mesyuarat secara maya bersama duta-duta dan kuasa usaha sementara Malaysia di Myanmar, Kemboja, Laos, Thailand dan Vietnam bagi mempersiapkan nota mesyuarat untuk diterangkan oleh Abdul Latiff dalam mesyuarat jemaah menteri.

“Kami juga bersetuju untuk mengadakan mesyuarat dengan pengurusan tertinggi Polis Diraja Malaysia secara berkala dan meningkatkan penerangan media bagi isu ini,” katanya.

Tambahnya kerajaan melalui Kementerian Luar serta perwakilan-perwakilan Malaysia di luar negara terus komited dalam memperkasakan usaha untuk menyelamatkan mangsa-mangsa dan membawa mereka pulang ke tanah air dengan selamat.

Sementara itu, Kementerian Luar dalam kenyataan berasingan pada Rabu malam berkata 15 lagi mangsa sindiket warganegara Malaysia berjaya diselamatkan dan dibawa pulang pada Selasa.

Mereka tiba di klia2 melalui penerbangan AK 535 dari Phnom Penh pada pukul 11.50 malam.

Sehingga Rabu, katanya, jumlah keseluruhan laporan yang diterima kementerian membabitkan empat negara iaitu Kemboja, Laos, Myanmar dan Thailand adalah sebanyak 301 kes.

“Daripada jumlah itu, seramai 168 orang mangsa telah berjaya diselamatkan dan pulang ke tanah air,” katanya.

Selain itu, 34 orang mangsa sedang ditahan di depoh tahanan imigresen, manakala baki 99 orang lagi masih dikesan oleh pihak berkuasa negara-negara berkenaan, kata Kementerian Luar. – Bernama


UK kenakan sekatan baharu terhadap Russia

LONDON, 6 Syaaban 1443H, Rabu – United Kingdom (UK), hari ini mengenakan sekatan penerbangan baharu terhadap Russia di mana Britain berkuasa untuk menahan mana-mana pesawat Russia dan mengharamkan eksport penerbangan atau barangan ke negara itu sebagai tindak balas kepada tindakan ketenteraannya di Ukraine.

Britain juga akan mengetatkan larangan ke atas pesawat Russia, menjadikannya satu kesalahan jenayah bagi mana-mana pesawat yang terbang atau mendarat di UK.

Pada hari Selasa, Menteri Pengangkutan Britain, Grant Shapps berkata, bahawa mana-mana pesawat Russia yang memasuki ruang udara UK kini akan menjadi ‘kesalahan jenayah’.

“Saya telah menjadikannya sebagai kesalahan jenayah bagi sebarang pesawat Russia memasuki ruang udara UK dan kini HMG boleh menahan jet-jet ini,” kata Shapps dalam ciapan di laman Twitter.

Larangan itu menyasarkan mana-mana pesawat yang dimiliki, dikendalikan atau disewa oleh sesiapa dikaitkan dengan Russia atau individu serta entiti yang ditetapkan.

Ia juga akan membolehkan UK menahan mana-mana pesawat yang dimiliki oleh orang yang mempunyai kaitan dengan Russia, kata Pejabat Luar dalam satu kenyataan.

Pejabat Luar berkata, ia akan membawa undang-undang baharu pada hari Rabu untuk melaksanakan langkah itu, yang juga akan menghalang eksport berkaitan penerbangan termasuk insurans dan insurans semula. – Agensi


MCA tak puas hati DBKL tetap laksanakan larangan jual arak

KUALA LUMPUR, 26 Rabiulawal 1443H, Selasa – Parti berasaskan kaum MCA menyatakan rasa tidak puas hati terhadap pengumuman Dewan Bandaraya Kuala Lumpur (DBKL) yang meneruskan larangan penjualan minuman keras di kedai runcit, kedai serbaneka dan kedai ubat Cina berkuat kuasa, semalam (1 November).

Pengerusi Jawatankuasa Perhubungan MCA Wilayah Persekutuan, Datuk Nicole Wong Siaw Ting berkata, larangan itu disifatkan sebagai satu tindakan terkebelakang di era moden ini.

“Keputusan DBKL telah menjejaskan matlamat ‘Keluarga Malaysia’ oleh Perdana Menteri, Datuk Seri Ismail Sabri Yaakob, yang berpaksikan kebersamaan,” katanya dalam satu kenyataan, hari ini.

Nicole berkata, garis panduan baharu itu menambahkan kesan buruk kepada perniagaan dalam keadaan ekonomi yang semakin teruk, selepas berdepan cabaran yang disebabkan pandemik.

Selain itu, katanya, sesetengah perniagaan mungkin perlu mengecilkan perniagaan mereka atau menutup operasi sepenuhnya.

“Ini akan mengakibatkan pengangguran dan kerugian kewangan, sekali gus menjejaskan usaha kerajaan untuk menggalakkan pemulihan ekonomi negara” katanya lagi.

Nicole mendakwa, kedai runcit, kedai serbaneka dan kedai perubatan tradisional Cina di Kuala Lumpur pernah menjual minuman keras tanpa mendatangkan masalah kepada orang lain.

“Apa yang lebih mendukacitakan ialah DBKL telah mencipta garis panduan yang tiada alasan.

“Bukan sahaja garis panduan DBKL yang disemak melarang penjualan arak di kedai runcit, kedai serbaneka dan kedai perubatan tradisional Cina, mereka juga telah memperkenalkan syarat yang lebih ketat untuk penjualan bir, contohnya, pada masa, lokasi dan kaedah.

“Sementara itu, kedai ubat Cina dibenarkan menjual produk perubatan berasaskan arak dengan syarat mendapat kelulusan Kementerian Kesihatan,” katanya.

Tidak menyambut baik keputusan DBKL itu, Nicole berkata, perubahan dasar mestilah beralasan dan mengambil kira keperluan pihak berkepentingan, kesinambungan ekonomi dan kesejahteraan negara.

“Langkah DBKL adalah satu langkah ke belakang terhadap perusahaan bertamadun dan bebas apabila Kuala Lumpur dibuka semula.

“DBKL seharusnya memacu ibu negara, bukannya merosakkan imejnya sebagai sebuah bandar berbilang budaya dan kosmopolitan.

“Pengerusi MCA dan wakil dari MPPWP tidak pernah bersetuju dengan dasar ini sebaliknya menyampaikan bantahan tegas kami dalam pertemuan dengan Menteri Wilayah Persekutuan,” katanya lagi.

Larangan penjualan arak (liquor) di kedai runcit, serbaneka dan kedai ubat Cina oleh DBKL yang ditangguhkan selama sebulan, mula dikuat kuasakan semalam.

Bagaimanapun, penjualan bir oleh premis terbabit masih dibenarkan bermula jam 7 pagi hingga 9 malam sahaja, sebagaimana terkandung dalam syarat baharu untuk permohonan Lesen Minuman Keras (LMK).

Namun, premis terbabit perlu menyediakan ruang jualan atau pameran khas bagi bir yang berasingan daripada minuman lain, mengunci ruang jualan atau pameran selepas tamat waktu operasi penjualan bir, manakala had umur pembeli mesti 21 tahun ke atas.

DBKL dalam kenyataannya berkata, penguatkuasaan Garis Panduan Ke Atas Larangan Penjualan Minuman Keras sepatutnya dimulakan pada 1 Oktober lalu, namun ditangguhkan selama sebulan sehingga semalam.


‘Tiada lagi tempat selamat di Gaza’

GAZA, 28 Rabiulakhir 1445H, Ahad – Pejabat PBB untuk Penyelarasan Hal Ehwal Kemanusiaan (OCHA) menggesa perlindungan ke atas orang awam dan infrastruktur awam kerana tiada lagi tempat yang selamat di Semenanjung Gaza.

Agensi itu menegaskan bahawa 279 sekolah dan 135 kemudahan kesihatan yang menjadi tempat berlindung penduduk Gaza terjejas serta rosak teruk akibat serangan ganas rejim Israel.

“Tiada tempat yang selamat, malah hospital dan sekolah. Orang awam dan infrastruktur awam mesti dilindungi setiap masa.

“Kerosakan besar telah dilakukan ke atas infrastruktur penting di Gaza, menjejaskan keupayaan orang ramai untuk mengekalkan keselamatan mereka,” kata OCHA dalam kenyataan di X.

Terdahulu, seorang doktor di Hospital Al-Shifa, Dr Fadia Malhis mendedahkan tentera Israel mengepung kompleks perubatan itu dan menembak sesiapa sahaja yang cuba melarikan diri.

“Tentera Israel mengepung kawasan hospital dan mereka berada tidak sampai satu meter jaraknya di depan pintu. Mereka menembak sesiapa sahaja yang mahu keluar dari hospital.

“Jika sesiapa bergerak antara unit, mereka tembak dan terdapat ramai syahid di perkarangan depan bilik kecemasan. Keadaannya sangat teruk dan sukar digambarkan,” katanya.

Sementara itu, Ketua Bantuan PBB, Martin Griffiths menegaskan tiada alasan untuk tindakan perang ke atas kemudahan penjagaan kesihatan, termasuk membiarkan orang awam tanpa bekalan elektrik, makanan serta air dan menembak pesakit yang cuba melarikan diri.

“Ini tidak wajar, perbuatan tercela dan mesti dihentikan.

“Hospital mesti menjadi tempat lebih selamat dan mereka yang memerlukan percaya bahawa mereka hospital adalah tempat perlindungan bukan tempat perang,” katanya.- Agensi


Misi 7,000 pek bantuan Yayasan Ikhlas untuk keluarga Sabah

KOTA KINABALU, 28 Jamadilakhir 1442H, Rabu – Yayasan Ikhlas, sebuah pertubuhan peduli dan prihatin akan mengagihkan pek bantuan berjumlah RM1.4 juta ke beberapa daerah di Sabah bermula 12 Februari sehingga 18 Februari 2021.

Misi Pek Ikhlas keempat di Semporna, Tawau dan Lahad Datu akan membabitkan pengagihan 1,000 pek daripada 7,000 pek keseluruhan bekalan asasi makanan untuk para asnaf yang terkesan akibat kemiskinan dan pandemik COVID-19.

Misi ini akan disertai Pengerusi Pemegang Amanah Yayasan Ikhlas, Prof Dr Zainur Rashid Zainuddin.

Beliau berkata, ini adalah satu daripada tujuh misi bagi mengagihkan bantuan kepada 7,000 keluarga miskin di Sabah yang telah bermula sejak Januari lalu.

“Persediaan rapi sedang kami jalankan. Pembungkusan barangan bantuan sedang dilakukan dengan kerjasama sukarelawan yang gigih membantu.

“Alhamdulillah, pihak Tentera Udara Malaysia (TUDM) juga telah bersetuju memberikan khidmat penghantaran kargo secara percuma,” katanya dalam satu kenyataan, hari ini.

Beliau berkata, dalam misi berkenaan, pihaknya turut merancang untuk terbabit dalam pembangunan komuniti terpilih bersama pertubuhan bukan kerajaan (NGO) dan aktivis tempatan di negeri itu dengan sokongan pihak berkuasa tempatan.

“Misi di musim pandemik adalah lebih mencabar dan mesti mengikut piawaian yang ditetapkan Kementerian Kesihatan Malaysia (KKM) dan Majlis Keselamatan Negara (MKN),” katanya.

Sehubungan itu, orang ramai yang mahu menyalurkan sumbangan boleh berbuat demikian menerusi akaun Maybank Yayasan Ikhlas (5628 3463 6228) dengan rujukan/Ref: Pek Ikhlas.

Atau juga boleh klik pada pautan ini untuk memberikan sumbangan anda https://www.billplz.com/PekIkhlasMakananAsas


Bawa penumpang COVID-19, Dubai gantung penerbangan Air India Express

NEW DELHI, 30 Muharram 1442H, Jumaat – Pihak Berkuasa Penerbangan Awam Dubai menggantung penerbangan Air India Express selama 15 hari bermula Jumaat hingga 2 Oktober, didakwa melanggar peraturan dengan membawa penumpang yang disahkan positif COVID-19 sebanyak dua kali, sejak beberapa minggu lalu, lapor agensi berita Xinhua, memetik pegawai.

Menurut pihak berkuasa itu, membawa penumpang positif COVID-19 ketika pendemik adalah menjadi kesalahan dan melanggar prosedur serta protokol yang ditetapkan berkaitan perjalanan keluar dan masuk lapangan terbang di Emirate Dubai.

“Oleh itu, semua operasi Air India Express ke Lapangan Terbang Dubai ditangguhkan buat sementara waktu selama 15 hari, berkuat kuasa dari Jumaat, 18 September hingga 2 Oktober,” demikian kenyatan komunikasi dari Lembaga Penerbangan Awam Dubai.

Mengikut peraturan kerajaan Emiriah Arab Bersatu (UAE), setiap penumpang yang melakukan perjalanan dari India perlu membawa sijil negatif COVID-19 ujian RT-PCR asal yang dibuat 96 jam sebelum perjalanan.

Syarikat penerbangan berkenaan juga diminta mengemukakan rancangan mengenai langkah akan diambil untuk menangani perkara itu atau pelaksanaan prosedur yang terperinci bagi mengelakkan kejadian sama berulang dan membolehkan penerbangannya ke Dubai disambung semula. – Bernama


KPT alukan cadangan penubuhan universiti wanita

PUTRAJAYA, 26 Safar 1444H, Khamis – Kementerian Pengajian Tinggi (KPT) merancang untuk menubuhkan sebuah universiti khas untuk wanita, yang secara tidak langsung akan meningkatkan lagi kedudukan Malaysia dalam hab pendidikan tinggi antarabangsa.

Menterinya Datuk Seri Noraini Ahmad berkata, ketika ini bilangan mahasiswi di institut pendidikan tinggi awam ialah lebih 350,000 iaitu 61 peratus daripada jumlah kemasukan pelajar, manakala lebih 530,000 iaitu 53 peratus pelajar wanita memasuki institut pengajian tinggi swasta.

“Malaysia kini mempunyai 131,000 pelajar antarabangsa dan kami menyasarkan 250,000 orang kemasukan pelajar antarabangsa menjelang 2025. Peningkatan ini termasuk penambahan besar badan pelajar yang terdiri daripada wanita.

“KPT menyambut baik sebarang cadangan untuk kerjasama dalam bidang pendidikan tinggi yang akan memberi faedah bersama,” katanya semasa berucap dalam satu sesi membina jaringan hubungan,  hari ini.

Noraini berkata, hanya terdapat satu universiti tempatan yang tersenarai dalam kedudukan 100 teratas QS World University Rankings (WUR) 2023 dan empat daripada lima universiti penyelidikan tempatan tersenarai dalam kedudukan 200 teratas carta tersebut.

“Secara keseluruhannya, 24 universiti kita telah menunjukkan peningkatan ranking, menjadikan tahun ini antara yang paling berjaya dalam pendidikan tinggi berdasarkan ranking. Jika kita menubuhkan universiti untuk wanita, saya percaya kami boleh membantu universiti itu untuk turut berjaya dalam QS WUR,” katanya.

KPT komited dalam memperkukuh kerjasama dan mengurangkan halangan dalam perkhidmatan pendidikan bersama rakan antabangsanya.

“Kami percaya pengantarabangsaan pendidikan tinggi akan meningkatkan persaingan sekali gus menambah baik kualiti dalam kalangan lulusan universiti.

“Kami juga menyasarkan sistem pendidikan untuk memenuhi permintaan pasaran kerja dan masyarakat,” katanya dan menambah selari dengan objektif itu, institut pendidikan tinggi telah melancarkan pelbagai inisiatif termasuk mengadakan memorandum persefahaman (MoU) dan perjanjian (MoA).

Beliau berkata tahun ini, beliau berpeluang untuk menyaksikan pemeteraian 12 MoU dan satu MoA di India, Qatar, United Kingdom, Romania, Turkiye, dan Kanada.

“Kerjasama ini diadakan bagi memudahkan kolaborasi penyelidikan dan aktiviti inovasi, program mobiliti pelajar dan kakitangan, penganjuran seminar bersama dan banyak lagi,” katanya.

Noraini berkata usaha lain yang dijalankan kementerian itu ialah penubuhan program luar negeri oleh universiti tempatan seperti Universiti Sains Malaysia yang melaksanakan program itu di Turkiye dan Universiti Kebangsaan Malaysia (UKM) yang bakal memulakan programnya di Qatar bulan depan.

“UKM akan turut membuka kampus cawangannya di Doha pada 2025, menjadikan ia universiti awam pertama yang mempunyai kampus fizikal di luar negara.

“Selain itu, perbincangan sedang dijalankan mengenai penubuhan Kerusi Pengajian Melayu di Jawaharlal Nehru University di India dan di Pusat Pengajian Orang Timur dan Afrika di University of London,” katanya. – Bernama


DAP kecam Khairy larang adakan himpunan, majlis sosial di PRN Melaka

KUALA LUMPUR, 18 Rabiulawal 1443H, Isnin – Parti rasis dan cauvinis DAP mengecam pengumuman Menteri Kesihatan, Khairy Jamaluddin Abu Bakar yang melarang semua perjumpaan fizikal dan majlis sosial berkaitan Pilihan Raya Negeri (PRN) Melaka, termasuk pelancaran jentera pilihan raya parti bermula 25 Oktober hingga 27 November nanti.

Setiausaha Agungnya, Lim Guan Eng berkata, peguam DAP akan diminta untuk mengkaji larangan dan sekatan berat sebelah kepada calon untuk bertemu pengundi ini, sama ada ia sah dan mematuhi peraturan pilihan raya.

Katanya, jika terdapat kebimbangan risiko penularan baharu COVID-19 dalam PRN Melaka, Khairy sepatutnya tidak membenarkan langsung pilihan raya ini diadakan.

Justeru, Guan Eng yang juga Ahli Parlimen Bagan mendakwa bahawa larangan diumumkan itu satu taktik yang tidak beretika dan bertujuan melumpuhkan pembangkang.

“Khairy tidak berani membantah pilihan raya ini diadakan, sebaliknya menggunakan taktik yang tidak beretika serta berat sebelah lalu menguntungkan kerajaan.

“Satu mesyuarat antara pemimpin DAP dan PH akan diadakan bagi membincangkan sekatan yang tidak adil dan dilihat bertujuan melumpuhkan pembangkang, serta memberi kelebihan awal pada pihak kerajaan,” kata Guan Eng seperti dilapor Roketkini.

Malah, Guan Eng turut mendakwa parti-parti kerajaan mungkin takut untuk menghadapi pengundi kerana menyebabkan kejatuhan kerajaan negeri Melaka serta gagal dalam menguruskan pandemik COVID-19 dan kemerosotan ekonomi.

Guan Eng juga berkata, tindakan Khairy yang mengambil alih peranan Suruhanjaya Pilihan Raya (SPR) dilihat mempersenda demokrasi dan keseluruhan proses pilihan raya.

“Tetapi kerajaan tidak boleh melanggar demokrasi dan mengambil alih peranan SPR dalam mewujudkan pilihan raya yang adil, bebas dan saksama,” dakwanya.


PRK Pelangai: PAS dakwa BN ‘gelabah’ kerana ditolak orang Melayu

BANGI, 20 Rabiulawal 1445H, Jumaat – PAS mendakwa Barisan Nasional (BN) kelihatan sangat gelabah menghadapi Pilihan Raya Kecil (PRK) Dewan Undangan Negeri (DUN) Pelangai ekoran penolakan rakyat khususnya orang Melayu.

Pesuruhjaya PAS Pahang, Rosli Abdul Jabar mendakwa, walaupun BN menggunakan sebahagian agensi kerajaan untuk menarik kehadiran masyarakat tempatan, program parti itu tidak mendapat sambutan.

Keadaan itu seolah-olah memberikan isyarat rakyat Pelangai akan melakukan perubahan di kerusi DUN berkenaan.

Bahkan, beliau juga mendakwa BN berdepan ketakutan teramat sangat terhadap kemungkinan ada ADUN dari BN dan Pakatan Harapan (BN-PH) mahu ‘melompat’ ke Perikatan Nasional (PN).

Dakwanya, Pengerusi BN Pahang, Datuk Seri Wan Rosdy Wan Ismail segera menghimpunkan wakil rakyat untuk mengikrar kesetiaan kerana bimbang kerajaan negeri di bawah pimpinannya tumbang jika dakwaan itu benar.

“BN hadapi krisis hilangnya keyakinan rakyat setelah presidennya pernah bersumpah di atas nama Allah SWT bahawa ‘no Anwar, no DAP’, namun apa yang berlaku adalah sebaliknya, tindakan ini menjadikan UMNO dilihat orang Melayu sebagai parti yang mengkhianati perjuangan orang Melayu.

“UMNO berada dalam senario orang Melayu tidak dapat menerima DAP. Semalam Zahid Hamidi keluarkan kenyataan bahawa ada ADUN PN akan menyertai BN-PH, mungkin respon dari isu bahawa ada ADUN BN akan melompat parti.

“Tak perlu kami nak gelabah sampai buat ikrar pula, saya yakin bukan sahaja kami ADUN PN dan rakyat tak percaya dengan kenyatan Zahid Hamidi, entah-entah Zahid Hamidi sendiri pun tak percaya apa dia cakap,” katanya dalam kenyataan.

Beliau berkata, senario PRK Pelangai mendebarkan buat gabungan itu kerana BN takut kalah di kubu kuatnya, manakala PH pula ingin menunjukkan kerjasama keduanya boleh membantu kemenangan.

“Kalau kalah Pelangai ertinya DAP-PH tidak ada nilai tambah, sebaliknya hanya menjadi sebab penolakan orang Melayu Pelangai kepada BN,” katanya.

Suruhanjaya Pilihan Raya (SPR) menetapkan hari mengundi PRK DUN Pelangai esok (7 Oktober), dengan 16,456 pengundi layak menunaikan tanggungjawab masing-masing, termasuk 36 anggota polis dan tiga Pengundi Tidak Hadir Luar Negara.

PRK DUN Pelangai diadakan susulan kematian penyandangnya Datuk Seri Johari Harun, 53, akibat nahas pesawat terhempas di Shah Alam, Selangor pada 17 Ogos lepas.


Nak pelihara Tanah Rizab Melayu? Itu hanya umpan DAP

BANGI, 25 Zulhijjah 1441H, Sabtu – Ahli Parlimen Segambut, Hannah Yeoh disarankan membawa keputusan Muzakarah Fatwa Negeri iaitu haram hukumnya orang Islam menjual tanah kepada bukan muslim ketika sesi sidang Dewan Rakyat sekiranya betul mahu memperjuangkan Tanah Rizab Melayu.

Demikian cabar Ketua Penerangan Barisan Jemaah Islamiah Se-Malaysia (BERJASA) Pusat, Ustaz Zamani Ibrahim selepas ahli parti tamak haloba DAP itu kononnya mahu Tanah Rizab Melayu dipelihara.

Pada 12 Ogos lalu, Hannah yang juga bekas Timbalan Menteri Pembangunan Wanita, Keluarga dan Masyarakat menerusi akaun rasmi Twitter memuat naik kenyataan mahu Tanah Rizab Melayu dipelihara.

“Saya daripada parti DAP. Saya mahu Tanah Rizab Melayu dipelihara. Saya tanya Kerajaan Perikatan Nasional apa yang mereka akan buat untuk pelihara Tanah Rizab Melayu,” tulisnya.

Beliau turut memuat naik video dipercayai ketika sesi sidang Dewan Rakyat di bangunan Parlimen berhubung soalan tambahan kepada Timbalan Menteri Tenaga dan Sumber Asli mengenai Tanah Rizab Melayu.

Dalam video berkenaan, Hannah bertanyakan soalan apakah rancangan kerajaan untuk memulihara Tanah Rizab Melayu seperti Kampung Sungai Penchala yang mempunyai ciri-ciri kampung tapi dilihat mula ada usaha untuk menjual tanah itu kepada pemaju yang akhirnya membina kondominium.

Mengulas perkara itu, Ustaz Zamani mendakwa, apa yang diungkapkan oleh pemimpin berkenaan ianya tidak lebih hendak ‘menggula-gulakan’ orang Melayu sahaja.

Dakwanya, pemimpin DAP cuba hendak mengambil hati orang Melayu agar parti itu dipandang sebagai parti yang mengambil berat hak-hak bangsa berkenaan.

“DAP ni parti rasisme dan cauvinisme. Inilah wajah sebenar bagi DAP.

“Orang Melayu sudah terlalu kenal dengan DAP, jadi tidak perlulah pemimpin DAP hendak mengumpan orang Melayu dengan mulut manis,” bidasnya.

Ustaz Zamani juga secara sinis menasihati pemimpin DAP untuk tidak bercakap mengenai Tanah Rizab Melayu, sebaliknya mengulas kesan buruk adanya sekolah vernakular di negara ini.

“Lebih baik pemimpin DAP bercakap mengenai perpaduan dan keharmonian kaum. Bercakaplah mengenai kesan negatif dengan wujudnya sekolah-sekolah vernakular,” katanya.


Hanya bawa kad pengenalan untuk ambil bayaran kerugian

KUALA TERENGGANU, 9 Rejab 1443H, Jumaat – Jemaah umrah yang bakal menerima pembayaran daripada kerajaan ekoran menanggung kerugian sepanjang penangguhan sementara ibadah tersebut selama sebulan bermula 8 Januari lepas, hanya perlu membawa kad pengenalan masing-masing ke mana-mana cawangan Lembaga Tabung Haji (TH) kelak.

Menteri di Jabatan Perdana Menteri (Hal Ehwal Agama), Datuk Idris Ahmad berkata, mereka tidak perlu melakukan sebarang pendaftaran memandangkan senarai nama akan diberikan oleh agensi pelancongan yang mengendalikan umrah mereka.

“Kita akan ambil nama (jemaah umrah yang terlibat) daripada agensi pelancongan, nama-nama ini kita akan pastikan ‘clear’, betul ada akaun dia, maka kita suruh ahli jemaah pergi ambil (bayaran) di Tabung Haji.

“Tidak perlu daftar. Bawa kad pengenalan sahaja. Apabila senarai nama diberi kepada MOTAC (Kementerian Pelancongan, Seni dan Budaya), jadi MOTAC akan beri kepada Tabung Haji,” katanya kepada pemberita selepas menyempurnakan Majlis Penyampaian Bantuan Perniagaan Program Inspirasiku MyHAUS di Kampung Raja Barang dekat Chendering, di sini hari ini.

Baru-baru ini, Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary berkata, kerajaan akan membayar 50 hingga 60 peratus kerugian yang dialami oleh jemaah umrah sepanjang penangguhan sementara ibadah tersebut selama sebulan bermula 8 Januari.

Ahmad Marzuk berkata, TH dan MOTAC telah melakukan tapisan senarai jemaah yang menanggung kerugian, bagaimanapun proses berkenaan masih dalam penelitian di peringkat akhir dan ia dijangka dapat diselesaikan pada pertengahan bulan ini.

Terdahulu, Idris menyampaikan replika cek bantuan perniagaan sebanyak RM5,000 kepada seorang asnaf yang menjalankan perniagaan kuih dan roti, Mohd Khaizuan Oslan Affandi, 34.

Secara keseluruhannya, Program Inspirasiku MyHAUS yang dilaksanakan Yayasan Pembangunan Ekonomi Islam Malaysia (YaPEIM) telah memberi bantuan bernilai RM50,000 kepada Mohd Khaizuan meliputi bantuan baik pulih tempat tinggal, bantuan kelestarian perniagaan dan bantuan pendidikan anak-anak.

Mohd Khaizuan yang juga bapa kepada empat anak itu sebelum ini turut menerima bantuan peralatan perniagaan seperti peti penyimpanan roti dan mesin membuat roti serta diberi bimbingan untuk menguruskan perniagaannya.-  Bernama


Kempen Solidariti Palestin bawa mesej penting pembebasan tanah air

BANGI, 16 Rabiulakhir 1445H, Selasa – Kempen Solidariti Palestin merupakan satu program yang penting kerana ia membawa wajah perjuangan menentang penjajahan dan pembebasan tanah air yang dirampas.

Pengarah Sekretarat Majlis Ulama ISMA (MUIS), Ustaz Ahmad Syamil Mohd Esa berkata, dalam menanggapi isu Palestin, masyarakat khususnya anak-anak dan pelajar di sekolah sewajarnya disedarkan bahawa isu kemanusiaan yang berlaku hari ini di Palestin berpunca daripada penjajahan dan rampasan tanah air yang telah berlaku melebihi 100 tahun.

“Setiap masyarakat perlu fahami pertempuran dan pertembungan yang berlaku dalam peperangan Taufan Al-Aqsa ini adalah pertembungan antara pemilik tanah asal yang dihalau, diusir, dibunuh, ditindas, dikepung, disekat, dengan pendatang haram.

“Golongan tersebut menggunakan kekerasan dan keganasan yang menghalau mereka daripada tempat tinggal mereka sendiri.

“Kita perlu dedahkan punca inilah yang membawa kepada segala elemen-elemen keganasan dan tidak wujudnya perikemanusiaan dalam isu Palestin ini,” katanya dalam kenyataan, hari ini.

Mengulas lanjut, Ustaz Ahmad Syamil menegaskan golongan pendatang haram Yahudi di Palestin wajar diajar, dan dilayani dengan keras dan tegas.

Katanya, prinsipnya mudah, iaitu ‘barang yang diambil dengan kekuatan, keganasan, kekerasan, mustahil dipulangkan dengan diplomasi dan rundingan damai’.

“Inilah cara fikir yang betul, yang sepatutnya diterapkan pada anak-anak kita.

“Jika kita berfikir bahawa segala krisis boleh selesai dengan slogan keamanan dan kedamaian, tanpa sebarang gertakan dan amaran yang menakutkan musuh dan menggerunkan mereka, sampai bila-bila rakyat Palestin akan ditindas, dan dihapuskan dari sejarah,” katanya.

Justeru, beliau melihat kepahlawanan, keperwiraan dan kejantanan, adalah hakikat yang perlu ditonjolkan dalam isu Palestin ini.

“Itulah hakikatnya yang sedang berlaku, apabila barisan para pejuang dan mujahidin berterusan dalam penentangan (muqawamah) secara sistematik dan strategik, akhirnya berjaya mendapat kejayaan demi kemenangan,” katanya.

Ahmad Syamil menegaskan dengan naratif tersebut, negara akan memelihara kedaulatannya, dan menjunjung kemerdekaannya.

“Meskipun ada naratif kemanusiaan, dan slogan-slogan keamanan yang kosong daripada tindakan yang tegas, dan kekuatan yang menggerunkan, ianya hanya menambah galak dan senyuman kepada penjajah yang siang malam sesuka hati merampas dan menjarah hak dan tanah orang lain,” katanya.


1 Mei tarikh lihat anak bulan Syawal

KUALA LUMPUR, 20 Ramadan 1443H, Jumaat – Tarikh melihat anak bulan Syawal ditetapkan pada petang Ahad, 1 Mei bersamaan 29 Ramadan 1443 Hijrah di 29 lokasi terpilih di seluruh negara.

Pejabat Penyimpan Mohor Besar Raja-Raja dalam kenyataan hari ini memaklumkan, Majlis Raja-Raja juga bersetuju bahawa cara menetapkan tarikh Hari Raya Puasa adalah berdasarkan Rukyah dan Hisab.

Tarikh Aidilfitri akan diisytiharkan oleh Penyimpan Mohor Besar Raja-Raja pada malam yang sama melalui radio dan televisyen.

Sebanyak 29 lokasi dikenal pasti untuk melihat anak bulan Syawal iaitu Pontian Kecil, Johor; Kompleks Falak Al-Khawarizmi Tanjung Bidara, Melaka; Kompleks Baitul Hilal Telok Kemang, Negeri Sembilan; Bukit Melawati, Bukit Jugra, Balai Cerap Selangor Sabak Bernam di Selangor; Pantai Pasir Panjang Manjong di Perak; dan Pusat Falak Sheikh Tahir, Pantai Aceh, Pulau Pinang.

Lokasi lain yang turut terpilih ialah Kampung Pulau Sayak Kuala Muda, Pemandangan Indah Pulau Langkawi dan Menara Alor Setar di Kedah; Bukit Besar Kuala Terengganu, Bukit Geliga Kemaman, Pulau Perhentian Besut dan Balai Cerap KUSZA di Terengganu.

Lokasi melihat anak bulan di Kelantan pula ialah Bukit Peraksi Pasir Puteh; Bukit Kampung Tembeling, Kuala Krai, dan Menara Bangunan SEDC, Kota Bharu; manakala di Sarawak ialah Pusat Falak, Miri, Teluk Bandung, Kuching; dan Tanjung Batu, Bintulu.

Di Sabah ialah Balai Cerap Al-Biruni, Putatan dan Menara Universiti Malaysia Sabah; Kampus Antarabangsa Labuan; manakala di Pahang ialah Bukit Tanjong Batu Nenasi, Gunung Berincang dan Bukit Pelindong.

Tiga lagi lokasi ialah Menara Kuala Lumpur, Pusat Konvensyen Antarabangsa Putrajaya dan Menara Pandang Masjid Al-Hussain, Kuala Perlis. – Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


PKP: Hentikan sikap ‘saya tidak peduli’

KUALA LUMPUR, 4 Zulhijjah 1441H, Ahad – Malaysia mungkin melaksanakan kembali prosedur operasi standard (SOP) Perintah Kawalan Pergerakan (PKP) pertama, jika majoriti rakyat Malaysia, terutamanya mereka yang menjalani perintah kuarantin di rumah, terus mengamalkan sikap tidak bertanggungjawab ‘saya tidak peduli’.

Petandanya sudah pun ada, dengan peningkatan jumlah kes positif COVID-19 di negara ini, manakala perintah kuarantin mandatori 14 hari di stesen yang ditetapkan bagi mereka yang pulang dari luar negara telah diwajibkan semula, sejak Jumaat.

Lebih buruk lagi, Ketua Pengarah Kesihatan Datuk Dr Noor Hisham Abdullah dalam kenyataan semalam berkata Kuching, Sarawak telah diisytiharkan sebagai zon merah selepas mencatatkan 41 kes baharu.

Menteri Kanan (Kluster Keselamatan) Datuk Seri Ismail Sabri Yaakob juga berkata kerajaan semalam bersetuju secara dasar untuk mengetatkan semula SOP berkaitan PKP yang telah dilonggarkan di bawah pelaksanaan PKP Pemulihan (PKPP) dan dijangka akan membuat pengumuman mengenainya selepas mesyuarat menteri-menteri Isnin ini.

Beliau berkata perkara itu tidak menghairankan apabila 2,897 individu di bawah kuarantin mandatori di rumah masih belum melakukan ujian saringan kedua COVID-19 selepas 13 hari pulang dari luar negara.

Secara statistik, kes jangkitan baharu COVID-19 terus meningkat dengan 23 kes dilaporkan semalam berbanding 21, sebelumnya.

Dr Noor Hisham berkata ini menjadikan jumlah kumulatif kes positif COVID-19 sebanyak 8,884 kes dan jumlah kes aktif dengan kebolehjangkitan 167 kes.

Dua hari lepas, beliau berkata Malaysia mungkin berdepan peningkatan mendadak kes baharu COVID-19 dalam tempoh terdekat jika kadar kebolehjangkitan atau R-naught (R0) naik lebih 1.6.

Semasa menyatakan kebimbangan itu, Dr Noor Hisham berkata ketika ini kadar R0 telah naik kepada 1.36 berbanding 0.3 ketika perlaksanaan Perintah Kawalan Pergerakan Bersyarat (PKPB) yang berakhir 9 Jun lepas.

Katanya jikalau R-naught (R0) meningkat, ini bererti semakin ramai akan dijangkiti. Apa yang membahayakan adalah kalau R-naught meningkat lebih 1.6. – Bernama


2 maut, 94 cedera gempa bumi kuat landa Jepun

TOKYO, 14 Syaaban 1443H, Khamis – Sekurang-kurangnya dua maut manakala 94 yang lain cedera dalam kejadian gempa bumi kuat berukuran 7.4 pada skala Richter yang menggegarkan wilayah Fukushima lewat malam Rabu.

Gegaran itu telah menghidupkan kembali kenangan gempa dan tsunami yang melumpuhkan wilayah sama lebih sedekad lalu.

Menurut kerajaan, terdapat beberapa laporan kebakaran berlaku.

Agensi Pengurusan Bomba dan Bencana pada pagi Khamis berkata, terdapat dua kematian disahkan dan 94 yang lain cedera, termasuk empat daripadanya parah.

Gempa turut dirasai di Tokyo – kira-kira jarak 275 kilometer – di mana gegaran berlaku agak panjang dan kuat sehingga menyebabkan ratusan ribu kediaman bergelap selama lebih satu jam walaupun bekalan elektrik pulih sepenuhnya pada awal Khamis.

Difahamkan, pihak berkuasa juga membatalkan amaran tsunami yang dikeluarkan sebelum ini.

Agensi Meteorologi Jepun berkata, gempa bumi kuat pada kedalaman 60 kilometer melanda pantai wilayah Fukushima.

Ia mencetuskan kenangan terhadap gempa dan tsunami dasyat pada Mac 2011, seminggu selepas ulang tahun ke-11 bencana itu.

Perdana Menteri, Fumio Kishida memberitahu pemberita bahawa tiada situasi tidak normal berlaku di loji tenaga nuklear.

Bencana pada 2011 mencetuskan krisis di loji nuklear Daiichi di Fukushima. – Agensi


Gempa bumi kuat gegar sempadan Tajikistan-Xinjiang

KUALA LUMPUR, BANGI, 1 Rejab 1442H, Sabtu – Gempa bumi kuat bermagnitud 6.3 pada skala Richter menggegarkan rantau sempadan Tajikistan-Xinjiang, awal pagi ini.

Jabatan Meteorologi Malaysia (MetMalaysia) dalam kenyataan memaklumkan gempa yang berlaku pada 1.01 pagi itu, berpusat di 394 kilometer (km) timur laut dari Taloqan, Afghanistan pada kedalaman 86km.

Bagaimanapun, tiada ancaman tsunami kepada Malaysia. – Bernama


Hanya kerana tak tahan dileter, penganggur bunuh bapa saudara

TANGKAK, 2 Zulhijjah 1442H, Isnin – Polis menahan seorang penganggur berusia 36 tahun kerana disyaki membunuh bapa saudaranya di rumah keluarga mereka di Kampung Serom 3 di Sungai Mati.

Ketua Polis Daerah Tangkak, Superintendan, Mohd Fadhil Minhat berkata, pihaknya diberitahu mengenai pembunuhan yang membabitkan seorang warga emas berusia 72 tahun pada jam 1.19 tengah hari ini.

“Kami menerima laporan dari seorang lelaki yang mengatakan bahawa adik iparnya tidak bernyawa setelah ditikam oleh suspek menggunakan pisau di dalam rumah mereka.

“Sepasukan polis segera pergi ke tempat kejadian dan menangkap suspek. Kami juga merampas pisau yang dipercayai senjata pembunuhan,” katanya.

Mohd Fadhil berkata, pemeriksaan awal ke atas mangsa mendapati terdapat beberapa luka tikaman di wajah, kepala dan badannya.

“Siasatan awal setakat ini menunjukkan bahawa suspek dan mangsa berdebat ketika kejadian berlaku sekitar jam 11.15 pagi.

“Mangsa kerap menasihati suspek agar bekerja dan bertanggungjawab terhadap diri sendiri.

“Suspek telah tinggal bersama mangsa sejak dia masih kecil,” katanya, sambil memaklumkan bahawa mayat telah dihantar ke Hospital Tangkak di sini untuk ujian swab COVID-19 sebelum bedah siasat dilakukan untuk menentukan punca kematian.

Mohd Fadhil berkata, ketika kejadian ada tiga lagi individu saudara terdekat kedua-duanya namun tidak mampu berbuat apa-apa.

“Siasatan lanjut masih dijalankan dan polis menunggu keputusan laporan bedah siasat,” katanya.

Beliau berkata, pihaknya akan membawa suspek, yang mempunyai enam kesalahan termasuk dadah, ke mahkamah pada hari Selasa (13 Julai) untuk direman.

Katanya, kes tersebut diklasifikasikan mengikut Seksyen 302 Kanun Keseksaan kerana membunuh, yang membawa hukuman mati mandatori jika sabit kesalahan.


Filipina: Angka kematian ribut tropika Megi meningkat kepada 123

MANILA, 12 Ramadan 1443H, Khamis – Tentera Filipina berikrar untuk meneruskan usaha mencari dan menyelamat selepas ribut tropika Megi melanda kawasan tengah negara ini sejak Ahad lalu mengorbankan sekurang-kurangnya 123 orang.

Megi merupakan taufan pertama tahun ini yang melanda Filipina, sebuah kepulauan memiliki lebih 7,600 pulau yang berdepan purata 20 ribut tropika setahun.

Kira-kira 86 daripada mangsa yang terkorban adalah di Baybay – kawasan pergunungan yang terdedah kepada tanah runtuh di wilayah Leyte – lokasi di mana 236 orang turut cedera, kata kerajaan negeri dalam satu laporan.

Menurut agensi bencana negara, tiga lagi lemas di wilayah berbeza, manakala enam orang masih hilang.

“Operasi mencari, menyelamat dan mendapatkan semula akan diteruskan,” kata Unit Infantri Tentera Filipina di Baybay menerusi akaun Facebook.

Gambar dan video daripada kerajaan tempatan menunjukkan cerun runtuh menimbus ladang kelapa serta rumah dalam tanah dan lumpur.

Di satu kawasan, penyelamat terpaksa menggunakan bot getah untuk ke kawasan tanah runtuh.

Data kerajaan menunjukkan, lebih 162,000 penduduk yang kehilangan tempat tinggal berlindung di pusat pemindahan, manakala 41,000 lagi tinggal bersama saudara-mara.

Pada Disember, taufan Rai kategori 5 melanda Filipina tengah, dengan angka kematian mencecah 405 dan hampir 1,400 cedera.

Taufan Haiyan, salah satu taufan tropika paling kuat pernah direkodkan, membunuh 6,300 penduduk pada 2013. – Agensi


Mahkamah Israel tolak rayuan bebas Khalil Awawdeh

RAMALLAH, 18 Muharam 1444H, Selasa – Mahkamah pendudukan Israel pada Isnin menolak rayuan bagi membebaskan tahanan Palestin, Khalil Awawdeh yang telah melakukan mogok lapar secara terbuka selama 157 hari berturut-turut.

Pengerusi Suruhanjaya Hal Ehwal Tahanan dan Bekas Tahanan, Qadri Abu Baker berkata, pendudukan Israel dan pentadbiran penjara memegang tanggungjawab sepenuhnya ke atas kehidupan Khalil, yang mengalami masalah kesihatan serius berikutan mogok lapar.

Jurucakap suruhanjaya itu, Hasan Abed Rabbo berkata, keadaan kesihatan Khalil semakin merosot kerana hilang separuh daripada berat badannya dan mengalami sakit sendi serta kabur penglihatan sehingga dia tidak lagi mengenali isterinya, Dalal ketika melawat di Hospital Assaf Harofeh.

Khalil juga kini memerlukan kerusi roda untuk membantunya bergerak.

Dia meneruskan mogok laparnya pada 2 Julai lalu, selepas menangguhkannya pada hari ke-111 ekoran janji pihak berkuasa Israel untuk membebaskannya pada akhir tempoh tahanan.

Namun, pihak berkuasa Israel mengingkari janji itu dan memperbaharui lagi tempoh penahanan pentadbiran Khalil kepada empat bulan lagi.

Khalil, 40, yang tinggal di bandar Idna selatan Tebing Barat telah ditahan pada 27 Disember tahun lalu, dan dikenakan hukuman penahanan pentadbiran selama enam bulan.

Dasar penahanan pentadbiran Israel dikutuk secara meluas kerana sewenang-wenang menahan rakyat Palestin tanpa sebarang pertuduhan atau perbicaraan untuk selang masa boleh diperbaharui antara tiga dan enam bulan. – Agensi


PBM N.Sembilan bubar kerana hilang kepercayaan terhadap presiden

BANGI, 3 Rejab 1444H, Rabu – Parti Bangsa Malaysia (PBM) Negeri Sembilan mengumumkan pembubaran dan peletakan jawatan semua Ahli Jawatankuasa negeri parti.

Keputusan itu berikutan hilang kepercayaan terhadap kepimpinan Presiden PBM, Datuk Larry Sng.

Bekas Pengerusi PBM Negeri Sembilan, Rosman Jonet berkata, keputusan pembubaran diputuskan dalam mesyuarat Khas Jawatankuasa Majlis Pimpinan Negeri, Negeri Sembilan.

“Peletakan jawatan dan pembubaran keseluruhan jawatankuasa Negeri Sembilan termasuk jawatankuasa dari lapan bahagian iaitu Port Dickson, Jempol, Tampin, Rasah, Rembau, Jelebu dan Kuala Pilah termasuk sayap Pergerakan Pemuda dan Wanita.

“Secara konsensus dan permuafakatan, barisan kepimpinan bersetuju meletakkan jawatan serta membubarkan keseluruhan ahli jawatankuasa negeri dan bahagian PBM berkuat kuasa serta-merta,” katanya dalam kenyataan, hari ini.

Mengulas lanjut Rosman berkata, Larry Sng juga telah memungkiri janji berhubung proses peralihan kuasa dan penyerahan jawatan Presiden parti diserahkan kepada Datuk Zuraida Kamaruddin dengan serta-merta seperti yang telah dipersetujui.

“Tindakan Larry Sng tanpa mengadakan mesyuarat Majlis Tertinggi (MT) serta penyalahgunaan kuasa dan jawatan telah memecat keahlian Zuraida (pengasas PBM) dan beberapa ahli politik lain dalam PBM adalah sikap angkuh serta tidak beradab dan berdisiplin,” katanya lagi.

Malah sebelum ini, Larry Sng berkata, PBM di peringkat negeri-negeri termasuk Negeri Sembilan kini dalam proses penstrukturan semula.


Aman Palestin beri kerjasama untuk SPRM jalankan siasatan

Oleh Siti Hafidah Abd Ghaffar

BANGI, 11 Rabiulakhir 1445H, Khamis – Aman Palestin Berhad (Aman Palestin) memberi kerjasama penuh terhadap Suruhanjaya Pencegahan Rasuah Malaysia (SPRM), berhubung siasatan pengumpulan derma oleh badan bukan kerajaan (NGO) itu untuk rakyat Palestin.

Ketua Pegawai Eksekutif Aman Palestin, Ustaz Awang Suffian Awang Piut berkata, setakat ini tiada perkara yang mengelirukan.

“Kita telah memberi kerjasama yang sepenuhnya ke atas siasatan dibuat oleh SPRM.

“Sehingga setakat ini, alhamdulillah tiada apa-apa mengelirukan atau yang tak betul. Kita harap insya-Allah kita boleh bergerak seperti biasa.

“Dan (kutipan) dana pun masih kita buka kepada orang ramai. Kita masih lagi boleh menyalurkan bantuan kepada saudara-saudara kita di Palestin,” katanya.

Beliau berkata demikian pada sidang media Gabungan Solidariti Pembebasan Palestin mengenai perkembangan terkini perang Palestin-Israel di Anjung Melayu, di sini hari ini.

Terdahulu, media melaporkan SPRM sedang mendapatkan dokumen-dokumen berkaitan daripada Aman Palestin bagi menjalankan siasatan lanjut.

Ketua Pesuruhjayanya, Tan Sri Azam Baki berkata, selain memerlukan beberapa dokumen penting daripada Aman Palestin, pihaknya juga perlu mendapatkan penyata serta perincian kewangan pertubuhan amal itu daripada pihak perbankan.

Menurutnya, perkara itu perlu diperoleh bagi membolehkan SPRM melakukan siasatan ekoran terdapat dakwaan Aman Palestin menyalahgunakan wang sumbangan orang ramai.


Punca utama rasuah kerana salah guna kuasa

BANGI, 10 Jamadilakhir 1442H, Sabtu – Rasuah adalah penyakit kerana tindakan pelaku memberi impak besar terhadap kemusnahan institusi masyarakat, kata Profesor Madya Dr Huzili Hussin.

Ketua Pusat Kecemerlangan Inovasi dan Kelestarian Sosial (COESIS), Universiti Malaysia Perlis itu berkata, kebanyakan individu yang melakukan rasuah telah mengklasifikasikan perbuatan mereka sebagai sesuatu yang rasional dan bukannya luar biasa.

Secara lebih jelas, katanya, mereka diyakini dan meyakini bahawa tindakan itu dilakukan untuk mempercepatkan proses, di mana mereka menganggap duit terbabit digunakan sebagai tabungan bagi membantu orang lain.

“Orang lain sebelum ini pun ada yang melakukan (rasuah) dan tuhan tahu apa niat sebenar dirinya.

“Justeru, berpegang kepada rasional tersebut, walaupun ditangkap dan disabit kesalahan, mereka masih boleh tersenyum dan tetap berasa tidak bersalah,” katanya menulis di Sinar Harian hari ini.

Mengulas lanjut, Huzili berkata, sikap sanggup menerima risiko telah ada dalam diri setiap manusia.

Hal ini kerana apabila seseorang individu menghadapi kesusahan, mereka sanggup menghadapi risko bagi menyelamatkan diri dan ahli keluarga.

“Maka, tidak hairanlah jika ramai yang mengambil risiko untuk berhijrah ke negara lain setelah negara mereka mengalami peperangan dan keganasan dengan harapan mendapat peluang hidup yang lebih baik.

“Begitu juga kes rasuah. Mereka sanggup menghadapi risiko kerana harapannya cukup tinggi bagi mendapatkan laba yang lebih banyak untuk diri, keluarga dan rakan terdekat,” jelasnya.

Pada masa sama, beliau berkata, dapatan kajian menunjukkan punca utama individu menerima rasuah adalah kerana penyalahgunaan kuasa.

Katanya, kecenderungan untuk melakukan rasuah adalah cukup tinggi bagi individu yang menjadikan jawatan itu sebagai kejayaan peribadi berbanding dengan amanah rakyat.

“Apa yang nyata, kedudukan tersebut telah menjadikan dirinya lebih hebat berbanding dengan orang lain dan mula bertindak berasaskan apa yang difikirkan betul dan bukannya berdasarkan amanah yang sepatutnya,” katanya.


11 lagi kes positif COVID-19 di Parlimen

BANGI, 20 Zulhijjah 1442H, Jumaat – Sebanyak 11 kes positif COVID-19 telah dikesan ketika pelaksanaan Sidang Mesyuarat Khas Parlimen, semalam.

Ketua Pengarah Kesihatan, Tan Sri Dr Noor Hisham Abdullah berkata, daripada jumlah itu, 10 dikesan melalui ujian kendiri RTK (Ag) Saliva dan satu kes adalah ujian pengesahan RT-PCR.

Jangkitan terbaharu itu dikesan susulan Kementerian Kesihatan (KKM) dimaklumkan mengenai dua kes positif COVID-19 yang telah hadir ke Parlimen.

Beliau berkata, kes pertama adalah seorang petugas yang hadir ke Parlimen pada 26 Julai sehingga 28 Julai dan dilaporkan positif semalam melalui ujian pengesahan RT-PCR yang dijalankan di fasiliti kesihatan kerana mengalami gejala batuk serta selsema.

“Kes kedua pula dikesan semasa saringan di Parlimen pada pagi 29 Julai 2021 menggunakan ujian kendiri kerana mengalami gejala batuk.

“Siasatan kes mendapati kedua-dua kes ini tiada kaitan dengan mana-mana kes positif yang dikesan dalam saringan petugas-petugas Parlimen yang dijalankan tiga hari sebelum Sidang Mesyuarat Khas Parlimen bermula,” katanya dalam kenyataan, hari ini.

Dr Noor Hisham berkata, penilaian risiko berdasarkan maklumat awal serta sejarah pergerakan kes, didapati kedua-dua kes dikhuatiri telah berada di beberapa lokasi di sekitar Parlimen ketika tempoh Sidang Mesyuarat Khas.

Sehubungan itu, KKM telah menasihatkan semua yang hadir dan berada di Parlimen bermula 26 Julai untuk menjalani ujian saringan pengesanan COVID-19 menggunakan ujian kendiri RTK Ag Saliva.

“Sehingga jam 8 malam 29 Julai 2021, seramai 1,183 individu telah menjalani ujian saringan pengesanan COVID-19 menggunakan ujian kendiri RTK Ag Saliva test kit.

“Daripada jumlah itu, sebanyak sembilan lagi kes dikesan positif COVID-19 menjadikan keseluruhan 10 kes yang dikesan melalui RTK Ag Saliva (1 kes tengah hari, 9 kes petang),” katanya.

Beliau berkata, sebanyak dua daripada 10 kes positif itu mengalami gejala ringan tetapi stabil, manakala lapan lagi tidak bergejala.

“Berikutan pengesanan kes-kes positif COVID-19 tersebut, pasukan kesihatan akan menjalankan siasatan, penilaian risiko, pengesanan kontak, langkah-langkah pencegahan dan kawalan termasuk pembersihan dan disinfeksi di bangunan Parlimen.

“Semua yang akan hadir ke sesi Sidang Mesyuarat Khas Parlimen minggu hadapan dinasihatkan untuk menjalankan ujian saringan COVID-19 terlebih dahulu.

“Mereka yang bergejala disaran membuat pemeriksaan dan tidak hadir ke Parlimen,” katanya.


Afghanistan mula kempen vaksinasi Polio di 26 wilayah

KABUL, 25 Jamadilawal 1444H, Selasa – Afghanistan mula melancarkan kempen Vaksinasi Polio di 26 wilayah termasuk Kabul.

Kementerian Kesihatan Awam berkata, tujuh juta kanak-kanak dijangka mendapat manfaat menerusi kempen yang dijalankan.

Statistik menunjukkan dua kes positif polio dilaporkan di negara tersebut, tahun ini.

Penduduk Kabul menyambut baik kempen dan berkata, mereka bersedia untuk memberi kerjasama bagi menjayakan kempen itu.

“Kesungguhan Kementerian Kesihatan memberi vaksin kepada kanak-kanak diyakini dapat mengurangkan risiko lumpuh,” kata seorang penduduk tempatan yang dikenali Parwiz.

Sementara itu, kakitangan yang menguruskan kempen vaksinasi berkata, penduduk perlu bekerjasama dengan mereka supaya kempen dapat dijayakan.

Malah katanya, kanak-kanak perlu divaksin setiap tiga bulan bagi mengelak terkena jangkitan virus polio.

“Ia adalah penyakit berbahaya dan boleh melumpuhkan anggota badan dan kebanyakan menjejaskan kanak-kanak di bawah umur lima tahun,” katanya.

Tahun lalu, sebanyak empat kes polio direkodkan di seluruh Afghanistan berbanding 56 kes dicatatkan pada tahun 2020. – Agensi


Zahid Hamidi calon PM?

BANGI, 1 Muharam 1443H, Selasa – Presiden UMNO, Datuk Seri Dr Ahmad Zahid Hamidi dijangka menawarkan diri sebagai calon Perdana Menteri sekiranya Tan Sri Muhyiddin Yassin gagal memperoleh sokongan majoriti di Parlimen atau membuat keputusan meletak jawatan.

Walaupun UMNO tidak memiliki jumlah sokongan yang mencukupi, Ahmad Zahid dijangka memujuk Ahli-Ahli Parlimen dari Gabungan Parti Sarawak (GPS), PAS dan Parti Pribumi Bersatu Malaysia (Bersatu) untuk menyokong beliau.

Sumber dalaman UMNO mendakwa, Ahmad Zahid perlu mendapatkan sokongan dengan cara mana sekali pun bagi memastikan beliau dilantik sebagai Perdana Menteri.

”Ahmad Zahid tidak akan menyokong Ketua Pembangkang, Datuk Seri Anwar Ibrahim untuk menjadi Perdana Menteri kerana bertentangan dengan keputusan Perhimpunan Agung UMNO 2020 ‘No Anwar No DAP.’,” kata sumber kepada Utusan TV, hari ini.

Semalam dalam satu wawancara, Setiausaha Agung UMNO, Datuk Seri Ahmad Maslan berkata, beliau menjadi saksi bahawa Ahmad Zahid melafazkan sumpah di hadapan beberapa Ahli Parlimen bahawa tidak akan menyokong Anwar menjadi Perdana Menteri.

Sumber itu seterusnya mendakwa, Ahmad Zahid juga dilihat sukar untuk bekerjasama dengan PKR dan DAP kerana tindakan itu akan menyebabkan ahli-ahli UMNO dan orang Melayu marah.

”Beliau sebaliknya akan menggunakan naratif kerajaan baharu ini perlu diterajui oleh UMNO selaku parti Melayu dan Islam terbesar di negara ini,” dakwa sumber.

Menurut sumber itu lagi, kumpulan Ahmad Zahid sedang giat memujuk Ahli-Ahli Parlimen Perikatan Nasional (PN) untuk menyokong beliau sebagai Perdana Menteri menjelang Parlimen dibuka pada September ini.


China nafi ada kaitan dengan serangan Russia di Ukraine

BEIJING, 29 Rejab 1443H, Khamis – Kementerian Luar China menafikan laporan bahawa terdapat penglibatan negara itu dalam serangan Russia di Ukraine.

Menegaskan ia sebagai berita palsu, jurucakap Kementerian Luar China, Wang Wenbin berkata, amalan mengalihkan perhatian dan kesalahan sedemikian adalah ‘keji’.

Terdahulu, pegawai Amerika Syarikat (AS) mendakwa laporan perisikan Barat menunjukkan pegawai China mempunyai beberapa tahap pengetahuan secara langsung tentang rancangan Presiden Russia, Vladimir Putin sebelum pencerobohan Ukraine bermula minggu lalu.

“Dakwaan yang disebut dalam laporan berkaitan adalah spekulasi tanpa sebarang asas, dan bertujuan untuk menyalahkan dan memburuk-burukkan China,” kata jurucakap Kedutaan China di Washington, Liu Pengyu.

The New York Times pertama kali menerbitkan laporan pada awal Februari bahawa pegawai China telah meminta pegawai kanan Russia menunggu sehingga selesai Sukan Olimpik Beijing sebelum melancarkan operasi ketenteraan di Ukraine.

Walaupun laporan itu mengatakan permintaan itu telah dibuat ketika Putin bertemu dengan Presiden China, Xi Jinping sebelum upacara pembukaan Sukan Olimpik semasa lawatannya ke Beijing pada 4 Februari, tidak jelas daripada laporan itu sama ada Putin menangani perkara itu dengan Xi secara langsung.

Selepas pertemuan Putin dan Xi, Moscow serta Beijing mengeluarkan kenyataan bersama yang mengisytiharkan sokongan mereka terhadap dasar luar negara masing-masing, sementara mereka juga bersetuju mengenai isu keselamatan yang lebih luas yang bertujuan untuk menentang pengaruh AS. – Agensi


Calon GTA Perak berpotensi tinggi menang PRU15

IPOH, 9 Rabiulakhir 1444H, Jumaat – Gerakan Tanah Air (GTA) akan bertanding di 12 kerusi Parlimen dan 21 kerusi Dewan Undangan Negeri (DUN) di Perak pada Pilihan Raya Umum ke-15 (PRU15).

Pengerusi GTA Perak, Mohd Fauzi Zulkifli berkata, calon yang ditampilkan merupakan anak tempatan berpengaruh dan mempunyai latar belakang pendidikan tinggi serta mempunyai keakraban dengan masyarakat setempat.

“Calon Parlimen dan DUN GTA berpotensi tinggi untuk memenangi PRU15. Saya percaya usaha GTA menawan Perak mampu dicapai melalui penampilan calon profesional termasuk tokoh agamawan, peguam, doktor, pendidikan termasuk anak muda,” katanya dalam kenyataan di sini hari ini.

Beliau berkata, bagi kerusi Parlimen, GTA meletakkan Auzaie Fadzlan Shahidi yang merupakan anak muda setempat di Parlimen Larut manakala tokoh profesional Dr. Yusmalia Mohamad Yusof pula bertanding di Parlimen Kuala Kangsar.

Menurutnya, gabungan politik itu turut mencalonkan peguam Mior Nor Haidir yang juga Ketua Pejuang Negeri Perak di Parlimen Tapah, sementara Dr. Faizol Fadzli di Parlimen Parit dan Parlimen Teluk Intan pula ditandingi Amir Khusyairi, seorang peguam yang mempunyai pengalaman bertanding sebelum ini.

“Di kerusi Parlimen Pasir Salak, kita mempertaruhkan seorang tokoh anak tempatan yang mempunyai kekuatan ilmu politik dan hubungan kemasyarakatan iaitu Zairol Hizam Zakaria,” katanya.

Fauzi berkata, kerusi DUN pula antaranya ditandingi calon termuda berusia 25 tahun iaitu Dr. Mahfuz Abdullah di Changkat Jong yang berpengaruh dan mempunyai latar belakang dakan bidang perubatan selain berpotensi mengimbangi usaha mendapat Undi18.

Katanya, seorang tokoh belia, Aswannudin Hariffudin selaku Setiausaha GTA Perak yang pernah menyandang jawatan Presiden Majlis Belia negeri dan kini aktif dalam Yayasan Anti Rasuah Malaysia negeri turut dicalonkan di DUN Teja. – Bernama


Hina Jata Negara: Beberapa individu syarikat pengeluar akan dipanggil

KUALA LUMPUR, 27 Zulkaedah 1441H, Ahad  – Polis akan memanggil dalam masa terdekat beberapa individu daripada syarikat pengeluar kasut, yang didakwa mencetak logo Jata Negara di bahagian dalam kasut keluarannya bagi membantu siasatan.

“Mereka yang terbabit akan dipanggil dalam masa terdekat bagi membantu siasatan,” katanya kepada pemberita.

Pada Sabtu, Menteri Komunikasi dan Multimedia Datuk Saifuddin Abdullah berkata, tindakan tetap perlu diambil terhadap syarikat kasut yang didakwa mencetak logo Jata Negara di bahagian dalam kasut keluarannya, walaupun telah membuat permohonan maaf secara terbuka atas kesilapan itu.

Saifuddin berkata, tindakan tegas perlu diambil kerana lambang kebesaran negara termasuk Jata Negara mesti dihormati, selain kejadian itu adalah yang kedua selepas kejadian hina Jata Negara, dalam penerbitan sebuah buku baru-baru ini.

Semalam, media melaporkan pengeluar kasut terbabit telah membuat permohonan maaf secara terbuka, selepas gambar kasut keluarannya yang mengandungi logo Jata Negara tular di media sosial dan mengarahkan pemberhentian pengeluaran produk itu dengan serta-merta. -Bernama


JPM tak campur tangan siasatan RCI Tabung Haji

IPOH, 30 Jamadilakhir 1443H, Rabu – Jabatan Perdana Menteri (Hal Ehwal Agama) tidak akan mencampuri siasatan Suruhanjaya Siasatan Diraja (RCI) berhubung isu berbangkit mengenai Tabung Haji (TH) yang memulakan tugas dengan mengadakan mesyuarat pertama Rabu lepas.

Menterinya, Senator Idris Ahmad berkata, pihaknya memberi kepercayaan penuh kepada pasukan yang ditubuhkan di bawah Akta Suruhanjaya Siasatan 1950 (Akta 119) itu bagi menyiasat isu-isu pengurusan dan operasi Tabung Haji.

“Kita tidak masuk campur sebaliknya kita hanya beri senarai nama (anggota RCI) kepada Yang di-Pertuan Agong dan baginda telah memberi tauliah, maka kita beri kebebasan kepada mereka untuk melakukan apa sahaja dalam RCI,” katanya.

Beliau berkata demikian ketika ditemui pemberita selepas menghadiri Program Penyampaian Sumbangan Skuad Musa’adah Keluarga Malaysia Agensi di Bawah Menteri Di Jabatan Perdana Menteri (Hal Ehwal Agama) kepada mangsa ribut dan puting beliung di Pusat Pemindahan Sementara Dewan Tawas di sini hari ini.

Pada 14 Julai tahun lepas, kerajaan bersetuju menubuhkan RCI di bawah Akta Suruhanjaya Siasatan 1950 (Akta 119) bagi menyiasat isu-isu berkaitan Tabung Haji.

Mengenai program hari ini, Idris berkata, beberapa keluarga mangsa ribut dan puting beliung di Ipoh, Ahad lepas menerima bantuan wang tunai RM300 dan bekalan barang keperluan bernilai RM100 setiap keluarga hari ini, bagi membantu mereka yang terkesan akibat bencana berkenaan.

“Setiap kali bencana agensi-agensi agama akan turun dengan segera untuk membantu mereka yang terkesan walaupun bukan beragama Islam, kerana bencana tidak mengira agama dan bangsa, lebih-lebih lagi kita hidup dalam masyarakat majmuk,” katanya. – Bernama


UMNO Kedah perlu nilai semula hubungan dengan PAS

BANGI, 11 Rejab 1443H, Ahad – Hubungan antara UMNO dan PAS dilihat semakin rumit apabila suasana di Kedah pula seperti ‘keruh’, susulan kenyataan Menteri Besar, Datuk Seri Muhammad Sanusi Md Nor baru-baru ini.

Sebelum ini, Muhammad Sanusi berkata, kestabilan politik dalam negara hanya boleh dicapai sekiranya UMNO tidak lagi memerintah.

Menurut Pengarah Pilihan Raya PAS Pusat itu, sekiranya banyak kerusi yang dimenangi UMNO, maka negara dan pentadbiran kerajaan negeri akan menjadi tidak stabil kerana mereka sibuk berebut kuasa dan boleh sesuka hati mengadakan pilihan raya seperti yang berlaku di Melaka dan Johor.

Justeru, katanya, satu-satunya formula untuk memastikan kestabilan politik negara dan negeri adalah dengan memastikan Barisan Nasional (BN) memenangi sedikit sahaja kerusi.

Susulan itu, Timbalan Ketua UMNO Bahagian Merbok, Datuk Shaiful Hazizy Zainol Abidin menggesa UMNO Kedah menilai semula hubungan bersama PAS di negeri berkenaan.

Beliau menyifatkan, kenyataan Muhammad Sanusi bukan sahaja liar dan kasar, bahkan jelas menggambarkan persepsi serta pandangan PAS terhadap UMNO yang sekali gus boleh menjadi penanda aras pada kedudukan Muafakat Nasional (MN).

“Kerajaan PAS di Kedah itu terbentuk dengan sokongan UMNO. Malah, dalam kebanyakan kerajaan sama ada di peringkat Pusat dan negeri, UMNO adalah entiti yang sama-sama membentuk Kerajaan.

“Benar, tanpa UMNO masih ada kerajaan di sesetengah negeri akan kekal memerintah. Namun, untuk menyatakan bahawa tanpa UMNO, semua kerajaan ini dan politik kita akan lebih stabil, adalah tidak berasas dan tidak berpijak di bumi yang nyata.

“Saya harap YAB Menteri Besar melihat kembali keadaan ini, dengan berdasarkan fakta dan realiti semasa. Bukannya dipandu oleh emosi yang dilampiaskan sesedap rasa menjelang musim pilihanraya,” katanya dalam kenyataan, hari ini.

Berdasarkan kedudukan ini, Shaiful percaya wujud keperluan untuk UMNO Kedah menilai semula hubungannya dengan PAS.

Katanya, adalah tidak produktif jika kedua-dua parti terus-menerus cuba berpura-pura bahawa boleh bekerjasama, sedangkan yang terlihat saban hari adalah kerapuhan demi kerapuhan yang seakan tidak boleh diselamatkan.

“Kedua-dua parti ini harus tegas dan jelas dalam pendirian masing-masing. Jika ingin memilih haluan berbeza, nyatakan. Jika terus mahu bekerjasama, berperangailah dengan cara yang menggambarkan niat tersebut dan bukan sebaliknya. Bukan terus bermusuh, berhujah ibarat gelegar buluh.

“PAS harus berhenti berlagak sombong. Dan UMNO mesti berani mengambil ketetapan bermaruah,” katanya.

Beliau secara peribadi mengakui tidak melihat wujud potensi dan masa depan yang baik daripada hubungan sedia ada.

“Pada pandangan pemimpin kecil seperti saya, UMNO Kedah seharusnya buat keputusan sekarang, dan keangkuhan Menteri Besar perlu diberi pengajaran yang setimpal,” katanya.

Kenyataan Muhammad Sanusi itu turut dibidas Perdana Menteri, Datuk Seri Ismail Sabri Yaakob hari ini yang menegaskan tidak timbul isu kerajaan akan menjadi lebih stabil jika UMNO tidak menjadi kerajaan.

Ismail Sabri berkata, kerajaan kini adalah kerajaan UMNO dan beliau sendiri adalah perdana menteri dari UMNO, yang mendapat sokongan dari rakan-rakan parti lain.